pli: Ekassa padavītihārassa,


layer: root

title_pli: Theravāda Vinayapiṭaka Cūḷavagga

pli: Kalaṁ nāgghanti soḷasiṁ.


pli: Abhikkama gahapati abhikkama gahapati,


pli: Abhikkantaṁ te seyyo no paṭikkantan”ti.


pli: Atha kho anāthapiṇḍikassa gahapatissa andhakāro antaradhāyi, āloko pāturahosi.


pli: Yaṁ ahosi bhayaṁ chambhitattaṁ lomahaṁso so paṭippassambhi.


pli: Dutiyampi kho …pe…


pli: tatiyampi kho …


pli: anāthapiṇḍikassa gahapatissa āloko antaradhāyi, andhakāro pāturahosi, bhayaṁ chambhitattaṁ lomahaṁso udapādi, tatova puna nivattitukāmo ahosi.


pli: Tatiyampi kho sivako yakkho antarahito saddamanussāvesi—


pli: “Sataṁ hatthī sataṁ assā,


pli: Sataṁ assatarīrathā;


pli: Sataṁ kaññāsahassāni,


pli: Āmukkamaṇikuṇḍalā;


pli: Tatiyampi kho anāthapiṇḍikassa gahapatissa andhakāro antaradhāyi, āloko pāturahosi, yaṁ ahosi bhayaṁ chambhitattaṁ lomahaṁso, so paṭippassambhi.


pli: Atha kho anāthapiṇḍiko gahapati yena sītavanaṁ tenupasaṅkami.


pli: Tena kho pana samayena bhagavā rattiyā paccūsasamayaṁ paccuṭṭhāya ajjhokāse caṅkamati.


pli: Addasā kho bhagavā anāthapiṇḍikaṁ gahapatiṁ dūratova āgacchantaṁ.


pli: Disvāna caṅkamā orohitvā paññatte āsane nisīdi.


pli: Nisajja kho bhagavā anāthapiṇḍikaṁ gahapatiṁ etadavoca—


pli: “ehi, sudattā”ti.


pli: Atha kho anāthapiṇḍiko gahapati—


pli: “nāmena maṁ bhagavā ālapatī”ti—


pli: haṭṭho udaggo yena bhagavā tenupasaṅkami, upasaṅkamitvā bhagavato pādesu sirasā nipatitvā bhagavantaṁ etadavoca—


pli: “kacci, bhante, bhagavā sukhaṁ sayitthā”ti?


pli: “Sabbadā ve sukhaṁ seti,


pli: brāhmaṇo parinibbuto;


pli: Yo na limpati kāmesu,


pli: sītibhūto nirūpadhi.


pli: Sabbā āsattiyo chetvā,


pli: vineyya hadaye daraṁ;


pli: Upasanto sukhaṁ seti,


pli: santiṁ pappuyya cetasā”ti.


pli: Atha kho bhagavā anāthapiṇḍikassa gahapatissa anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā bhagavā aññāsi anāthapiṇḍikaṁ gahapatiṁ kallacittaṁ muducittaṁ vinīvaraṇacittaṁ udaggacittaṁ pasannacittaṁ, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva anāthapiṇḍikassa gahapatissa tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Atha kho anāthapiṇḍiko gahapati diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane bhagavantaṁ etadavoca—


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—


pli: ‘cakkhumanto rūpāni dakkhantī’ti;


pli: evamevaṁ bhagavatā anekapariyāyena dhammo pakāsito.


pli: Esāhaṁ, bhante, bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsakaṁ maṁ bhagavā dhāretu ajjatagge pāṇupetaṁ saraṇaṁ gataṁ.


pli: Adhivāsetu ca me, bhante, bhagavā svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho anāthapiṇḍiko gahapati bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Assosi kho rājagahako seṭṭhī—


pli: “anāthapiṇḍikena kira gahapatinā svātanāya buddhappamukho saṅgho nimantito”ti.


pli: Atha kho rājagahako seṭṭhī anāthapiṇḍikaṁ gahapatiṁ etadavoca—


pli: “tayā kira, gahapati, svātanāya buddhappamukho saṅgho nimantito.


pli: Tvañcāsi āgantuko.


pli: Demi te, gahapati, veyyāyikaṁ yena tvaṁ buddhappamukhassa saṅghassa bhattaṁ kareyyāsī”ti.


pli: “Alaṁ, gahapati, atthi me veyyāyikaṁ yenāhaṁ buddhappamukhassa saṅghassa bhattaṁ karissāmī”ti.


pli: Assosi kho rājagahako negamo—


pli: Atha kho rājagahako negamo anāthapiṇḍikaṁ gahapatiṁ etadavoca—


pli: “Alaṁ, ayya;


pli: atthi me veyyāyikaṁ yenāhaṁ buddhappamukhassa saṅghassa bhattaṁ karissāmī”ti.


pli: Assosi kho rājā māgadho seniyo bimbisāro—


pli: Atha kho rājā māgadho seniyo bimbisāro anāthapiṇḍikaṁ gahapatiṁ etadavoca—


pli: “Alaṁ, deva;


pli: Atha kho anāthapiṇḍiko gahapati tassā rattiyā accayena rājagahakassa seṭṭhissa nivesane paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi—


pli: “kālo, bhante, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena rājagahakassa seṭṭhissa nivesanaṁ tenupasaṅkami, upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho anāthapiṇḍiko gahapati buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā, bhagavantaṁ bhuttāviṁ onītapattapāṇiṁ, ekamantaṁ nisīdi.


pli: Ekamantaṁ nisinno kho anāthapiṇḍiko gahapati bhagavantaṁ etadavoca—


pli: “adhivāsetu me, bhante, bhagavā sāvatthiyaṁ vassāvāsaṁ saddhiṁ bhikkhusaṅghenā”ti.


pli: “Suññāgāre kho, gahapati, tathāgatā abhiramantī”ti.


pli: “Aññātaṁ, bhagavā, aññātaṁ, sugatā”ti.


pli: Atha kho bhagavā anāthapiṇḍikaṁ gahapatiṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Tena kho pana samayena anāthapiṇḍiko gahapati bahumitto hoti bahusahāyo ādeyyavāco.


pli: Atha kho anāthapiṇḍiko gahapati rājagahe taṁ karaṇīyaṁ tīretvā yena sāvatthi tena pakkāmi.


pli: Atha kho anāthapiṇḍiko gahapati antarāmagge manusse āṇāpesi—


pli: “ārāme, ayyā, karotha, vihāre patiṭṭhāpetha, dānāni paṭṭhapetha.


pli: Buddho loke uppanno.


pli: So ca mayā bhagavā nimantito iminā maggena āgacchissatī”ti.


pli: Atha kho te manussā anāthapiṇḍikena gahapatinā uyyojitā ārāme akaṁsu, vihāre patiṭṭhāpesuṁ, dānāni paṭṭhapesuṁ.


pli: Atha kho anāthapiṇḍiko gahapati sāvatthiṁ gantvā samantā sāvatthiṁ anuvilokesi—


pli: “kattha nu kho bhagavā vihareyya?


pli: Yaṁ assa gāmato neva atidūre na accāsanne, gamanāgamanasampannaṁ, atthikānaṁ atthikānaṁ manussānaṁ abhikkamanīyaṁ, divā appākiṇṇaṁ, rattiṁ appasaddaṁ, appanigghosaṁ, vijanavātaṁ, manussarāhasseyyakaṁ, paṭisallānasāruppan”ti.


pli: Addasā kho anāthapiṇḍiko gahapati jetassa kumārassa uyyānaṁ—


pli: gāmato neva atidūre na accāsanne, gamanāgamanasampannaṁ, atthikānaṁ atthikānaṁ manussānaṁ abhikkamanīyaṁ, divā appākiṇṇaṁ, rattiṁ appasaddaṁ, appanigghosaṁ, vijanavātaṁ, manussarāhasseyyakaṁ, paṭisallānasāruppaṁ.


pli: Disvāna yena jeto kumāro tenupasaṅkami, upasaṅkamitvā jetaṁ kumāraṁ etadavoca—


pli: “dehi me, ayyaputta, uyyānaṁ ārāmaṁ kātun”ti.


pli: “Adeyyo, gahapati, ārāmo api koṭisantharenā”ti.


pli: “Gahito, ayyaputta, ārāmo”ti.


pli: “Na, gahapati, gahito ārāmo”ti.


pli: “Gahito na gahito”ti vohārike mahāmatte pucchiṁsu.


pli: Mahāmattā evamāhaṁsu—


pli: “yato tayā, ayyaputta, aggho kato, gahito ārāmo”ti.


pli: Atha kho anāthapiṇḍiko gahapati sakaṭehi hiraññaṁ nibbāhāpetvā jetavanaṁ koṭisantharaṁ santharāpesi.


pli: Sakiṁ nīhaṭaṁ hiraññaṁ thokassa okāsassa koṭṭhakasāmantā nappahoti.


pli: Atha kho anāthapiṇḍiko gahapati manusse āṇāpesi—


pli: “gacchatha, bhaṇe, hiraññaṁ āharatha;


pli: imaṁ okāsaṁ santharissāmā”ti.


pli: Atha kho jetassa kumārassa etadahosi—


pli: “na kho idaṁ orakaṁ bhavissati, yathāyaṁ gahapati tāva bahuṁ hiraññaṁ pariccajatī”ti.


pli: Anāthapiṇḍikaṁ gahapatiṁ etadavoca—


pli: “alaṁ, gahapati;


pli: mā taṁ okāsaṁ santharāpesi.


pli: Dehi me etaṁ okāsaṁ.


pli: Mametaṁ dānaṁ bhavissatī”ti.


pli: Atha kho anāthapiṇḍiko gahapati—


pli: ayaṁ kho jeto kumāro abhiññāto ñātamanusso;


pli: mahatthiko kho pana evarūpānaṁ ñātamanussānaṁ imasmiṁ dhammavinaye pasādoti—


pli: taṁ okāsaṁ jetassa kumārassa pādāsi.


pli: Atha kho jeto kumāro tasmiṁ okāse koṭṭhakaṁ māpesi.


pli: Atha kho anāthapiṇḍiko gahapati jetavane vihāre kārāpesi, pariveṇāni kārāpesi, koṭṭhake kārāpesi, upaṭṭhānasālāyo kārāpesi, aggisālāyo kārāpesi, kappiyakuṭiyo kārāpesi, vaccakuṭiyo kārāpesi, caṅkame kārāpesi, caṅkamanasālāyo kārāpesi, udapāne kārāpesi, udapānasālāyo kārāpesi, jantāghare kārāpesi, jantāgharasālāyo kārāpesi, pokkharaṇiyo kārāpesi, maṇḍape kārāpesi.


pli: 2.2. Navakammadāna


pli: Atha kho bhagavā rājagahe yathābhirantaṁ viharitvā yena vesālī tena cārikaṁ pakkāmi.


pli: Anupubbena cārikaṁ caramāno yena vesālī tadavasari.


pli: Tatra sudaṁ bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena manussā sakkaccaṁ navakammaṁ karonti.


pli: Yepi bhikkhū navakammaṁ adhiṭṭhenti tepi sakkaccaṁ upaṭṭhenti cīvarapiṇḍapātasenāsanagilānappaccayabhesajjaparikkhārena.


pli: Atha kho aññatarassa daliddassa tunnavāyassa etadahosi—


pli: “na kho idaṁ orakaṁ bhavissati, yathayime manussā sakkaccaṁ navakammaṁ karonti;


pli: yannūnāhampi navakammaṁ kareyyan”ti.


pli: Atha kho so daliddo tunnavāyo sāmaṁ cikkhallaṁ madditvā iṭṭhakāyo cinitvā kuṭṭaṁ uṭṭhāpesi.


pli: Tena akusalakena citā vaṅkā bhitti paripati.


pli: Dutiyampi kho …pe…


pli: tatiyampi kho so daliddo tunnavāyo sāmaṁ cikkhallaṁ madditvā iṭṭhakāyo cinitvā kuṭṭaṁ uṭṭhāpesi.


pli: Atha kho so daliddo tunnavāyo ujjhāyati khiyyati vipāceti—


pli: “ye imesaṁ samaṇānaṁ sakyaputtiyānaṁ denti cīvarapiṇḍapātasenāsanagilānappaccayabhesajjaparikkhāraṁ, te ime ovadanti anusāsanti, tesañca navakammaṁ adhiṭṭhenti.


pli: Ahaṁ panamhi daliddo.


pli: Na maṁ koci ovadati vā anusāsati vā navakammaṁ vā adhiṭṭhetī”ti.


pli: Assosuṁ kho bhikkhū tassa daliddassa tunnavāyassa ujjhāyantassa khiyyantassa vipācentassa.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, navakammaṁ dātuṁ.


pli: Navakammiko, bhikkhave, bhikkhu ussukkaṁ āpajjissati—


pli: ‘kinti nu kho vihāro khippaṁ pariyosānaṁ gaccheyyā’ti;


pli: khaṇḍaṁ phullaṁ paṭisaṅkharissati.


pli: Evañca pana, bhikkhave, dātabbaṁ.


pli: Paṭhamaṁ bhikkhu yācitabbo, yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmassa gahapatino vihāraṁ itthannāmassa bhikkhuno navakammaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa gahapatino vihāraṁ itthannāmassa bhikkhuno navakammaṁ deti.


pli: Yassāyasmato khamati itthannāmassa gahapatino vihāraṁ itthannāmassa bhikkhuno navakammassa dānaṁ, so tuṇhassa;


pli: yassa nakkhamati, so bhāseyya.


pli: Dinno saṅghena itthannāmassa gahapatino vihāro itthannāmassa bhikkhuno navakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 2.3. Aggāsanādianujānana


pli: Atha kho bhagavā vesāliyaṁ yathābhirantaṁ viharitvā yena sāvatthi tena cārikaṁ pakkāmi.


pli: Tena kho pana samayena chabbaggiyānaṁ bhikkhūnaṁ antevāsikā bhikkhū buddhappamukhassa saṅghassa purato purato gantvā vihāre pariggaṇhanti, seyyāyo pariggaṇhanti—


pli: “idaṁ amhākaṁ upajjhāyānaṁ bhavissati, idaṁ amhākaṁ ācariyānaṁ bhavissati, idaṁ amhākaṁ bhavissatī”ti.


pli: Atha kho āyasmā sāriputto buddhappamukhassa saṅghassa piṭṭhito piṭṭhito gantvā vihāresu pariggahitesu, seyyāsu pariggahitāsu, seyyaṁ alabhamāno aññatarasmiṁ rukkhamūle nisīdi.


pli: Atha kho bhagavā rattiyā paccūsasamayaṁ paccuṭṭhāya ukkāsi.


pli: Āyasmāpi sāriputto ukkāsi.


pli: “Ko etthā”ti?


pli: “Ahaṁ, bhagavā, sāriputto”ti.


pli: “Kissa tvaṁ, sāriputta, idha nisinno”ti?


pli: Atha kho āyasmā sāriputto bhagavato etamatthaṁ ārocesi.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, chabbaggiyānaṁ bhikkhūnaṁ antevāsikā bhikkhū buddhappamukhassa saṅghassa purato purato gantvā vihāre pariggaṇhanti, seyyāyo pariggaṇhanti—


pli: idaṁ amhākaṁ upajjhāyānaṁ bhavissati, idaṁ amhākaṁ ācariyānaṁ bhavissati, idaṁ amhākaṁ bhavissatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā buddhappamukhassa saṅghassa purato purato gantvā vihāre pariggahessanti, seyyāyo pariggahessanti—


pli: idaṁ amhākaṁ upajjhāyānaṁ bhavissati, idaṁ amhākaṁ ācariyānaṁ bhavissati, idaṁ amhākaṁ bhavissatīti.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “ko, bhikkhave, arahati aggāsanaṁ aggodakaṁ aggapiṇḍan”ti?


pli: Ekacce bhikkhū evamāhaṁsu—


pli: “yo, bhagavā, khattiyakulā pabbajito so arahati aggāsanaṁ aggodakaṁ aggapiṇḍan”ti.


pli: “yo, bhagavā, brāhmaṇakulā pabbajito so arahati aggāsanaṁ aggodakaṁ aggapiṇḍan”ti.


pli: “yo, bhagavā, gahapatikulā pabbajito so arahati aggāsanaṁ aggodakaṁ aggapiṇḍan”ti.


pli: “yo, bhagavā, suttantiko so arahati aggāsanaṁ aggodakaṁ aggapiṇḍan”ti.


pli: “yo, bhagavā, vinayadharo so arahati aggāsanaṁ aggodakaṁ aggapiṇḍan”ti.


pli: “yo, bhagavā, dhammakathiko so arahati aggāsanaṁ aggodakaṁ aggapiṇḍan”ti.


pli: “yo, bhagavā, paṭhamassa jhānassa lābhī so arahati aggāsanaṁ aggodakaṁ aggapiṇḍan”ti.


pli: “yo, bhagavā, dutiyassa jhānassa lābhī so arahati aggāsanaṁ aggodakaṁ aggapiṇḍan”ti.


pli: “yo, bhagavā, tatiyassa jhānassa lābhī so arahati aggāsanaṁ aggodakaṁ aggapiṇḍan”ti.


pli: “yo, bhagavā, catutthassa jhānassa lābhī so arahati aggāsanaṁ aggodakaṁ aggapiṇḍan”ti.


pli: “yo, bhagavā, sotāpanno so arahati aggāsanaṁ aggodakaṁ aggapiṇḍan”ti.


pli: “yo, bhagavā, sakadāgāmī …pe…


pli: yo, bhagavā, anāgāmī …pe…


pli: yo, bhagavā, arahā so arahati aggāsanaṁ aggodakaṁ aggapiṇḍan”ti.


pli: “yo, bhagavā, tevijjo so arahati aggāsanaṁ aggodakaṁ aggapiṇḍan”ti.


pli: “yo, bhagavā, chaḷabhiñño so arahati aggāsanaṁ aggodakaṁ aggapiṇḍan”ti.


pli: Atha kho bhagavā bhikkhū āmantesi—


pli: “bhūtapubbaṁ, bhikkhave, himavantapadese mahānigrodho ahosi.


pli: Taṁ tayo sahāyā upanissāya vihariṁsu—


pli: tittiro ca, makkaṭo ca, hatthināgo ca.


pli: Te aññamaññaṁ agāravā appatissā asabhāgavuttikā viharanti.


pli: Atha kho, bhikkhave, tesaṁ sahāyānaṁ etadahosi—


pli: ‘aho nūna mayaṁ jāneyyāma yaṁ amhākaṁ jātiyā mahantataraṁ taṁ mayaṁ sakkareyyāma garuṁ kareyyāma māneyyāma pūjeyyāma, tassa ca mayaṁ ovāde tiṭṭheyyāmā’ti.


pli: Atha kho, bhikkhave, tittiro ca makkaṭo ca hatthināgaṁ pucchiṁsu—


pli: ‘tvaṁ, samma, kiṁ porāṇaṁ sarasī’ti?


pli: ‘Yadāhaṁ, sammā, poto homi, imaṁ nigrodhaṁ antarā satthīnaṁ karitvā atikkamāmi, aggaṅkurakaṁ me udaraṁ chupati.


pli: Imāhaṁ, sammā, porāṇaṁ sarāmī’ti.


pli: Atha kho, bhikkhave, tittiro ca hatthināgo ca makkaṭaṁ pucchiṁsu—


pli: ‘Yadāhaṁ, sammā, chāpo homi, chamāyaṁ nisīditvā imassa nigrodhassa aggaṅkurakaṁ khādāmi.


pli: Atha kho, bhikkhave, makkaṭo ca hatthināgo ca tittiraṁ pucchiṁsu—


pli: ‘Amukasmiṁ, sammā, okāse mahānigrodho ahosi.


pli: Tato ahaṁ phalaṁ bhakkhitvā imasmiṁ okāse vaccaṁ akāsiṁ;


pli: tassāyaṁ nigrodho jāto.


pli: Tadāhaṁ, sammā, jātiyā mahantataro’ti.


pli: Atha kho, bhikkhave, makkaṭo ca hatthināgo ca tittiraṁ etadavocuṁ—


pli: ‘tvaṁ, samma, amhākaṁ jātiyā mahantataro.


pli: Taṁ mayaṁ sakkarissāma garuṁ karissāma mānessāma pūjessāma, tuyhañca mayaṁ ovāde patiṭṭhissāmā’ti.


pli: Atha kho, bhikkhave, tittiro makkaṭañca hatthināgañca pañcasu sīlesu samādapesi, attanā ca pañcasu sīlesu samādāya vattati.


pli: Te aññamaññaṁ sagāravā sappatissā sabhāgavuttikā viharitvā kāyassa bhedā paraṁ maraṇā sugatiṁ saggaṁ lokaṁ upapajjiṁsu.


pli: Evaṁ kho taṁ, bhikkhave, tittiriyaṁ nāma brahmacariyaṁ ahosi.


pli: ‘Ye vuḍḍhamapacāyanti,


pli: narā dhammassa kovidā;


pli: Diṭṭhe dhamme ca pāsaṁsā,


pli: samparāye ca suggatī’ti.


pli: Te hi nāma, bhikkhave, tiracchānagatā pāṇā aññamaññaṁ sagāravā sappatissā sabhāgavuttikā viharissanti.


pli: Idha kho taṁ, bhikkhave, sobhetha yaṁ tumhe evaṁ svākkhāte dhammavinaye pabbajitā samānā aññamaññaṁ agāravā appatissā asabhāgavuttikā vihareyyātha?


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, yathāvuḍḍhaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, aggāsanaṁ, aggodakaṁ, aggapiṇḍaṁ.


pli: Na ca, bhikkhave, saṅghikaṁ yathāvuḍḍhaṁ paṭibāhitabbaṁ.


pli: Yo paṭibāheyya, āpatti dukkaṭassā”ti.


pli: 2.4. Avandiyādipuggala


pli: “Dasayime, bhikkhave, avandiyā—


pli: pure upasampannena pacchā upasampanno avandiyo, anupasampanno avandiyo, nānāsaṁvāsako vuḍḍhataro adhammavādī avandiyo, mātugāmo avandiyo, paṇḍako avandiyo, pārivāsiko avandiyo, mūlāyapaṭikassanāraho avandiyo, mānattāraho avandiyo, mānattacāriko avandiyo, abbhānāraho avandiyo.


pli: Ime kho, bhikkhave, dasa avandiyā.


pli: Tayome, bhikkhave, vandiyā—


pli: pacchā upasampannena pure upasampanno vandiyo, nānāsaṁvāsako vuḍḍhataro dhammavādī vandiyo, sadevake bhikkhave loke samārake sabrahmake sassamaṇabrāhmaṇiyā pajāya sadevamanussāya tathāgato arahaṁ sammāsambuddho vandiyo.


pli: Ime kho, bhikkhave, tayo vandiyā”ti.


pli: 2.5. Āsanappaṭibāhanapaṭikkhepa


pli: Tena kho pana samayena manussā saṅghaṁ uddissa maṇḍape paṭiyādenti, santhare paṭiyādenti, okāse paṭiyādenti.


pli: Chabbaggiyānaṁ bhikkhūnaṁ antevāsikā bhikkhū—


pli: “saṅghikaññeva bhagavatā yathāvuḍḍhaṁ anuññātaṁ, no uddissakatan”ti buddhappamukhassa saṅghassa purato purato gantvā maṇḍapepi pariggaṇhanti, santharepi pariggaṇhanti, okāsepi pariggaṇhanti—


pli: “idaṁ amhākaṁ upajjhāyānaṁ bhavissati, idaṁ amhākaṁ ācariyānaṁ bhavissati, idaṁ amhākaṁ bhavissatī”ti.


pli: Atha kho āyasmā sāriputto buddhappamukhassa saṅghassa piṭṭhito piṭṭhito gantvā maṇḍapesu pariggahitesu, santharesu pariggahitesu, okāsesu pariggahitesu, okāsaṁ alabhamāno aññatarasmiṁ rukkhamūle nisīdi.


pli: Atha kho bhagavā rattiyā paccūsasamayaṁ paccuṭṭhāya ukkāsi.


pli: Āyasmāpi sāriputto ukkāsi.


pli: “Ko etthā”ti?


pli: “Ahaṁ, bhagavā, sāriputto”ti.


pli: “Kissa tvaṁ, sāriputta, idha nisinno”ti?


pli: Atha kho āyasmā sāriputto bhagavato etamatthaṁ ārocesi.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, chabbaggiyānaṁ bhikkhūnaṁ antevāsikā bhikkhū—


pli: ‘saṅghikaññeva bhagavatā yathāvuḍḍhaṁ anuññātaṁ, no uddissakatan’ti buddhappamukhassa saṅghassa purato purato gantvā maṇḍape pariggaṇhanti, santhare pariggaṇhanti, okāse pariggaṇhanti—


pli: idaṁ amhākaṁ upajjhāyānaṁ bhavissati, idaṁ amhākaṁ ācariyānaṁ bhavissati, idaṁ amhākaṁ bhavissatī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, uddissakatampi yathāvuḍḍhaṁ paṭibāhitabbaṁ.


pli: Yo paṭibāheyya, āpatti dukkaṭassā”ti.


pli: 2.6. Gihivikataanujānana


pli: Tena kho pana samayena manussā bhattagge antaraghare uccāsayanamahāsayanāni paññapenti, seyyathidaṁ—


pli: āsandiṁ, pallaṅkaṁ, gonakaṁ, cittakaṁ, paṭikaṁ, paṭalikaṁ, tūlikaṁ, vikatikaṁ, uddalomiṁ, ekantalomiṁ, kaṭṭissaṁ, koseyyaṁ, kuttakaṁ, hatthattharaṁ, assattharaṁ, rathattharaṁ, ajinapaveṇiṁ, kadalimigapavarapaccattharaṇaṁ, sauttaracchadaṁ, ubhatolohitakūpadhānaṁ.


pli: Bhikkhū kukkuccāyantā nābhinisīdanti.


pli: Bhagavato etamatthaṁ ārocesuṁ.


pli: “Anujānāmi, bhikkhave, ṭhapetvā tīṇi—


pli: āsandiṁ, pallaṅkaṁ, tūlikaṁ—


pli: gihivikataṁ abhinisīdituṁ, na tveva abhinipajjitun”ti.


pli: Tena kho pana samayena manussā bhattagge antaraghare tūlonaddhaṁ mañcampi pīṭhampi paññapenti.


pli: “Anujānāmi, bhikkhave, gihivikataṁ abhinisīdituṁ, na tveva abhinipajjitun”ti.


pli: 2.7. Jetavanavihārānumodanā


pli: Atha kho bhagavā anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho anāthapiṇḍiko gahapati yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho anāthapiṇḍiko gahapati bhagavantaṁ etadavoca—


pli: “adhivāsetu me, bhante, bhagavā svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho anāthapiṇḍiko gahapati bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho anāthapiṇḍiko gahapati tassā rattiyā accayena paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi—


pli: “kālo, bhante, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena anāthapiṇḍikassa gahapatissa nivesanaṁ tenupasaṅkami, upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho anāthapiṇḍiko gahapati buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā, bhagavantaṁ bhuttāviṁ onītapattapāṇiṁ, ekamantaṁ nisīdi.


pli: “kathāhaṁ, bhante, jetavane paṭipajjāmī”ti?


pli: “Tena hi tvaṁ, gahapati, jetavanaṁ āgatānāgatassa cātuddisassa saṅghassa patiṭṭhapehī”ti.


pli: “Evaṁ, bhante”ti kho anāthapiṇḍiko gahapati bhagavato paṭissutvā jetavanaṁ āgatānāgatassa cātuddisassa saṅghassa patiṭṭhāpesi.


pli: Atha kho bhagavā anāthapiṇḍikaṁ gahapatiṁ imāhi gāthāhi anumodi—


pli: “Sītaṁ uṇhaṁ paṭihanti,


pli: tato vāḷamigāni ca;


pli: Sarīsape ca makase,


pli: sisire cāpi vuṭṭhiyo.


pli: Tato vātātapo ghoro,


pli: sañjāto paṭihaññati;


pli: Leṇatthañca sukhatthañca,


pli: jhāyituñca vipassituṁ.


pli: Vihāradānaṁ saṅghassa,


pli: aggaṁ buddhena vaṇṇitaṁ;


pli: Tasmā hi paṇḍito poso,


pli: sampassaṁ atthamattano.


pli: Vihāre kāraye ramme,


pli: vāsayettha bahussute;


pli: Tesaṁ annañca pānañca,


pli: vatthasenāsanāni ca.


pli: Dadeyya ujubhūtesu,


pli: Vippasannena cetasā;


pli: Te tassa dhammaṁ desenti,


pli: Sabbadukkhāpanūdanaṁ;


pli: Yaṁ so dhammaṁ idhaññāya,


pli: Parinibbāti anāsavo”ti.


pli: Atha kho bhagavā anāthapiṇḍikaṁ gahapatiṁ imāhi gāthāhi anumoditvā uṭṭhāyāsanā pakkāmi.


pli: 2.8. Āsanappaṭibāhanādi


pli: Tena kho pana samayena aññatarassa ājīvakasāvakassa mahāmattassa saṅghabhattaṁ hoti.


pli: Āyasmā upanando sakyaputto pacchā āgantvā vippakatabhojanaṁ ānantarikaṁ bhikkhuṁ vuṭṭhāpesi.


pli: Bhattaggaṁ kolāhalaṁ ahosi.


pli: Atha kho so mahāmatto ujjhāyati khiyyati vipāceti—


pli: “kathañhi nāma samaṇā sakyaputtiyā pacchā āgantvā vippakatabhojanaṁ ānantarikaṁ bhikkhuṁ vuṭṭhāpessanti.


pli: Nanu nāma labbhā aññatrāpi nisinnena yāvadatthaṁ bhuñjitun”ti?


pli: Assosuṁ kho bhikkhū tassa mahāmattassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto pacchā āgantvā vippakatabhojanaṁ ānantarikaṁ bhikkhuṁ vuṭṭhāpessati.


pli: Bhattaggaṁ kolāhalaṁ ahosī”ti.


pli: Atha kho te bhikkhū bhagavato etamatthaṁ ārocesuṁ.


pli: “Saccaṁ kira tvaṁ, upananda, pacchā āgantvā vippakatabhojanaṁ ānantarikaṁ bhikkhuṁ vuṭṭhāpesi, bhattaggaṁ kolāhalaṁ ahosī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, pacchā āgantvā vippakatabhojanaṁ ānantarikaṁ bhikkhuṁ vuṭṭhāpessasi?


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, vippakatabhojano bhikkhu vuṭṭhāpetabbo.


pli: Yo vuṭṭhāpeyya, āpatti dukkaṭassa.


pli: Sace vuṭṭhāpeti, pavārito ca hoti, ‘gaccha udakaṁ āharā’ti vattabbo.


pli: Evañcetaṁ labhetha, iccetaṁ kusalaṁ.


pli: No ce labhetha, sādhukaṁ sitthāni gilitvā vuḍḍhatarassa bhikkhuno āsanaṁ dātabbaṁ.


pli: Na tvevāhaṁ, bhikkhave, kenaci pariyāyena vuḍḍhatarassa bhikkhuno āsanaṁ paṭibāhitabbanti vadāmi.


pli: Yo paṭibāheyya, āpatti dukkaṭassāti”.


pli: Tena kho pana samayena chabbaggiyā bhikkhū gilāne bhikkhū vuṭṭhāpenti.


pli: Gilānā evaṁ vadenti—


pli: “na mayaṁ, āvuso, sakkoma vuṭṭhātuṁ, gilānāmhā”ti.


pli: “Mayaṁ āyasmante vuṭṭhāpessāmā”ti pariggahetvā vuṭṭhāpetvā ṭhitake muñcanti.


pli: Gilānā mucchitā papatanti.


pli: Bhagavato etamatthaṁ ārocesuṁ.


pli: “Na, bhikkhave, gilāno vuṭṭhāpetabbo.


pli: Yo vuṭṭhāpeyya, āpatti dukkaṭassā”ti.


pli: Tena kho pana samayena chabbaggiyā bhikkhū—


pli: “gilānā mayamhā avuṭṭhāpanīyā”ti varaseyyāyo palibuddhenti.


pli: “Anujānāmi, bhikkhave, gilānassa patirūpaṁ seyyaṁ dātun”ti.


pli: Tena kho pana samayena chabbaggiyā bhikkhū lesakappena senāsanaṁ paṭibāhanti.


pli: “Na, bhikkhave, lesakappena senāsanaṁ paṭibāhitabbaṁ.


pli: Yo paṭibāheyya, āpatti dukkaṭassā”ti.


pli: Tena kho pana samayena sattarasavaggiyā bhikkhū aññataraṁ paccantimaṁ mahāvihāraṁ paṭisaṅkharonti—


pli: “idha mayaṁ vassaṁ vasissāmā”ti.


pli: Addasaṁsu kho chabbaggiyā bhikkhū sattarasavaggiye bhikkhū vihāraṁ paṭisaṅkharonte.


pli: Disvāna evamāhaṁsu—


pli: “ime, āvuso, sattarasavaggiyā bhikkhū vihāraṁ paṭisaṅkharonti.


pli: Handa ne vuṭṭhāpessāmā”ti.


pli: Ekacce evamāhaṁsu—


pli: “āgamethāvuso, yāva paṭisaṅkharonti, paṭisaṅkhate vuṭṭhāpessāmā”ti.


pli: Atha kho chabbaggiyā bhikkhū sattarasavaggiye bhikkhū etadavocuṁ—


pli: “uṭṭhethāvuso, amhākaṁ vihāro pāpuṇātī”ti.


pli: “Nanu, āvuso, paṭikacceva ācikkhitabbaṁ?


pli: Mayañcaññaṁ paṭisaṅkhareyyāmā”ti.


pli: “Nanu, āvuso, saṅghiko vihāro”ti?


pli: “Āmāvuso, saṅghiko vihāro”ti.


pli: “Uṭṭhethāvuso, amhākaṁ vihāro pāpuṇātī”ti.


pli: “Mahallako, āvuso, vihāro;


pli: tumhepi vasatha, mayampi vasissāmā”ti.


pli: “Uṭṭhethāvuso, amhākaṁ vihāro pāpuṇātī”ti kupitā anattamanā gīvāyaṁ gahetvā nikkaḍḍhanti.


pli: Te nikkaḍḍhiyamānā rodanti.


pli: Bhikkhū evamāhaṁsu—


pli: “kissa tumhe, āvuso, rodathā”ti?


pli: “Ime, āvuso, chabbaggiyā bhikkhū kupitā anattamanā amhe saṅghikā vihārā nikkaḍḍhantī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū kupitā anattamanā bhikkhū saṅghikā vihārā nikkaḍḍhissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, tumhe bhikkhave, kupitā anattamanā saṅghikā vihārā bhikkhū nikkaḍḍhathā”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, kupitena anattamanena bhikkhu saṅghikā vihārā nikkaḍḍhitabbo.


pli: Yo nikkaḍḍheyya, yathādhammo kāretabbo.


pli: Anujānāmi, bhikkhave, senāsanaṁ gāhetun”ti.


pli: 2.9. Senāsanaggāhāpakasammuti


pli: Atha kho bhikkhūnaṁ etadahosi—


pli: “kena nu kho senāsanaṁ gāhetabban”ti?


pli: Bhagavato etamatthaṁ ārocesuṁ …pe…


pli: “anujānāmi, bhikkhave, pañcahaṅgehi samannāgataṁ bhikkhuṁ senāsanaggāhāpakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, gahitāgahitañca jāneyya.


pli: Evañca pana, bhikkhave, sammannitabbo—


pli: Paṭhamaṁ bhikkhu yācitabbo, yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ senāsanaggāhāpakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ senāsanaggāhāpakaṁ sammannati.


pli: Yassāyasmato khamati itthannāmassa bhikkhuno senāsanaggāhāpakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu senāsanaggāhāpako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho senāsanaggāhāpakānaṁ bhikkhūnaṁ etadahosi—


pli: “kathaṁ nu kho senāsanaṁ gāhetabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, paṭhamaṁ bhikkhū gaṇetuṁ, bhikkhū gaṇetvā seyyā gaṇetuṁ, seyyā gaṇetvā seyyaggena gāhetun”ti.


pli: Seyyaggena gāhentā seyyā ussārayiṁsu …pe…


pli: “anujānāmi, bhikkhave, vihāraggena gāhetun”ti.


pli: Vihāraggena gāhentā vihārā ussārayiṁsu …pe…


pli: “anujānāmi, bhikkhave, pariveṇaggena gāhetun”ti.


pli: Pariveṇaggena gāhentā pariveṇā ussārayiṁsu …pe…


pli: “anujānāmi, bhikkhave, anubhāgampi dātuṁ.


pli: Gahite anubhāge añño bhikkhu āgacchati, akāmā na dātabbo”ti.


pli: Tena kho pana samayena bhikkhū nissīme ṭhitassa senāsanaṁ gāhenti.


pli: “Na, bhikkhave, nissīme ṭhitassa senāsanaṁ gāhetabbaṁ.


pli: Yo gāheyya, āpatti dukkaṭassā”ti.


pli: Tena kho pana samayena bhikkhū senāsanaṁ gahetvā sabbakālaṁ paṭibāhanti.


pli: “Na, bhikkhave, senāsanaṁ gahetvā sabbakālaṁ paṭibāhitabbaṁ.


pli: Yo paṭibāheyya, āpatti dukkaṭassa.


pli: Anujānāmi, bhikkhave, vassānaṁ temāsaṁ paṭibāhituṁ, utukālaṁ pana na paṭibāhitun”ti.


pli: Atha kho bhikkhūnaṁ etadahosi—


pli: “kati nu kho senāsanaggāhā”ti?


pli: Bhagavato etamatthaṁ ārocesuṁ.


pli: “Tayo me, bhikkhave, senāsanaggāhā—


pli: purimako, pacchimako, antarāmuttako.


pli: Aparajjugatāya āsāḷhiyā purimako gāhetabbo.


pli: Māsagatāya āsāḷhiyā pacchimako gāhetabbo.


pli: Aparajjugatāya pavāraṇāya āyatiṁ vassāvāsatthāya antarāmuttako gāhetabbo.


pli: Ime kho, bhikkhave, tayo senāsanaggāhā”ti.


pli: Dutiyabhāṇavāro niṭṭhito.


pli: Tena kho pana samayena āyasmā upanando sakyaputto sāvatthiyaṁ senāsanaṁ gahetvā aññataraṁ gāmakāvāsaṁ agamāsi.


pli: Tatthapi senāsanaṁ aggahesi.


pli: Atha kho tesaṁ bhikkhūnaṁ etadahosi—


pli: “ayaṁ, āvuso, āyasmā upanando sakyaputto bhaṇḍanakārako kalahakārako vivādakārako bhassakārako saṅghe adhikaraṇakārako.


pli: Sacāyaṁ idha vassaṁ vasissati, sabbeva mayaṁ na phāsu bhavissāma.


pli: Handa naṁ pucchāmā”ti.


pli: Atha kho te bhikkhū āyasmantaṁ upanandaṁ sakyaputtaṁ etadavocuṁ—


pli: “nanu tayā, āvuso upananda, sāvatthiyaṁ senāsanaṁ gahitan”ti?


pli: “Evamāvuso”ti.


pli: “Kiṁ pana tvaṁ, āvuso upananda, eko dve paṭibāhasī”ti?


pli: “Idha dānāhaṁ, āvuso, muñcāmi;


pli: tattha gaṇhāmī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto eko dve paṭibāhessatī”ti.


pli: Bhagavato etamatthaṁ ārocesuṁ …pe…


pli: “saccaṁ kira tvaṁ, upananda, eko dve paṭibāhasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, eko dve paṭibāhissasi?


pli: Tattha tayā, moghapurisa, gahitaṁ idha muttaṁ, idha tayā gahitaṁ tatra muttaṁ.


pli: Evaṁ kho tvaṁ, moghapurisa, ubhayattha paribāhiro.


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, ekena dve paṭibāhitabbā.


pli: Yo paṭibāheyya, āpatti dukkaṭassā”ti.


pli: Tena kho pana samayena bhagavā bhikkhūnaṁ anekapariyāyena vinayakathaṁ kathesi, vinayassa vaṇṇaṁ bhāsati, vinayapariyattiyā vaṇṇaṁ bhāsati, ādissa ādissa āyasmato upālissa vaṇṇaṁ bhāsati.


pli: Bhikkhūnaṁ etadahosi—


pli: “bhagavā kho anekapariyāyena vinayakathaṁ katheti, vinayassa vaṇṇaṁ bhāsati, vinayapariyattiyā vaṇṇaṁ bhāsati, ādissa ādissa āyasmato upālissa vaṇṇaṁ bhāsati.


pli: Handa mayaṁ, āvuso, āyasmato upālissa santike vinayaṁ pariyāpuṇāmā”ti.


pli: Tedha bahū bhikkhū therā ca navā ca majjhimā ca āyasmato upālissa santike vinayaṁ pariyāpuṇanti.


pli: Āyasmā upāli ṭhitakova uddisati therānaṁ bhikkhūnaṁ gāravena.


pli: Therāpi bhikkhū ṭhitakāva uddisāpenti dhammagāravena.


pli: Tattha therā ceva bhikkhū kilamanti, āyasmā ca upāli kilamati.


pli: Bhagavato etamatthaṁ ārocesuṁ.


pli: “Anujānāmi, bhikkhave, navakena bhikkhunā uddisantena samake vā āsane nisīdituṁ, uccatare vā dhammagāravena;


pli: therena bhikkhunā uddisāpentena samake vā āsane nisīdituṁ, nīcatare vā dhammagāravenā”ti.


pli: Tena kho pana samayena bahū bhikkhū āyasmato upālissa santike ṭhitakā uddesaṁ paṭimānentā kilamanti.


pli: “Anujānāmi, bhikkhave, samānāsanikehi saha nisīditun”ti.


pli: Atha kho bhikkhūnaṁ etadahosi—


pli: “kittāvatā nu kho samānāsaniko hotī”ti?


pli: Bhagavato etamatthaṁ ārocesuṁ—


pli: “anujānāmi, bhikkhave, tivassantarena saha nisīditun”ti.


pli: Tena kho pana samayena sambahulā bhikkhū samānāsanikā mañce nisīditvā mañcaṁ bhindiṁsu, pīṭhe nisīditvā pīṭhaṁ bhindiṁsu.


pli: “Anujānāmi, bhikkhave, tivaggassa mañcaṁ, tivaggassa pīṭhan”ti.


pli: Tivaggopi mañce nisīditvā mañcaṁ bhindi, pīṭhe nisīditvā pīṭhaṁ bhindi …pe…


pli: “anujānāmi, bhikkhave, duvaggassa mañcaṁ, duvaggassa pīṭhan”ti.


pli: Tena kho pana samayena bhikkhū asamānāsanikehi saha dīghāsane nisīdituṁ kukkuccāyanti.


pli: “Anujānāmi, bhikkhave, ṭhapetvā paṇḍakaṁ, mātugāmaṁ, ubhatobyañjanakaṁ, asamānāsanikehi saha dīghāsane nisīditun”ti.


pli: “kittakaṁ pacchimaṁ nu kho dīghāsanaṁ hotī”ti?


pli: “Anujānāmi, bhikkhave, yaṁ tiṇṇaṁ pahoti, ettakaṁ pacchimaṁ dīghāsanan”ti.


pli: Tena kho pana samayena visākhā migāramātā saṅghassa atthāya sāḷindaṁ pāsādaṁ kārāpetukāmā hoti hatthinakhakaṁ.


pli: “kiṁ nu kho bhagavatā pāsādaparibhogo anuññāto kiṁ ananuññāto”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, sabbaṁ pāsādaparibhogan”ti.


pli: Tena kho pana samayena rañño pasenadissa kosalassa ayyikā kālaṅkatā hoti.


pli: Tassa kālaṅkiriyāya saṅghassa bahuṁ akappiyabhaṇḍaṁ uppannaṁ hoti, seyyathidaṁ—


pli: āsandi, pallaṅko, gonako, cittako, paṭikā, paṭalikā, tūlikā, vikatikā, uddalomī, ekantalomī, kaṭṭissaṁ, koseyyaṁ, kuttakaṁ, hatthattharaṁ, assattharaṁ, rathattharaṁ, ajinapaveṇi, kadalimigapavarapaccattharaṇaṁ, sauttaracchadaṁ, ubhatolohitakūpadhānaṁ.


pli: “Anujānāmi, bhikkhave, āsandiyā pāde chinditvā paribhuñjituṁ, pallaṅkassa vāḷe bhinditvā paribhuñjituṁ, tūlikaṁ vijaṭetvā bibbohanaṁ kātuṁ, avasesaṁ bhūmattharaṇaṁ kātun”ti.


pli: 3.1. Avissajjiyavatthu


pli: Tena kho pana samayena sāvatthiyā avidūre aññatarasmiṁ gāmakāvāse āvāsikā bhikkhū upaddutā honti āgantukagamikānaṁ bhikkhūnaṁ senāsanaṁ paññapentā.


pli: Atha kho tesaṁ bhikkhūnaṁ etadahosi—


pli: “etarahi kho mayaṁ, āvuso, upaddutā āgantukagamikānaṁ bhikkhūnaṁ senāsanaṁ paññapentā.


pli: Handa mayaṁ, āvuso, sabbaṁ saṅghikaṁ senāsanaṁ ekassa dema.


pli: Tassa santakaṁ paribhuñjissāmā”ti.


pli: Te sabbaṁ saṅghikaṁ senāsanaṁ ekassa adaṁsu.


pli: Āgantukā bhikkhū te bhikkhū etadavocuṁ—


pli: “amhākaṁ, āvuso, senāsanaṁ paññapethā”ti.


pli: “Natthāvuso, saṅghikaṁ senāsanaṁ;


pli: sabbaṁ amhehi ekassa dinnan”ti.


pli: “Kiṁ pana tumhe, āvuso, saṅghikaṁ senāsanaṁ vissajjethā”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū saṅghikaṁ senāsanaṁ vissajjessantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū saṅghikaṁ senāsanaṁ vissajjentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā saṅghikaṁ senāsanaṁ vissajjessanti?


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Pañcimāni, bhikkhave, avissajjiyāni, na vissajjetabbāni, saṅghena vā gaṇena vā puggalena vā.


pli: Vissajjitānipi avissajjitāni honti.


pli: Yo vissajjeyya, āpatti thullaccayassa.


pli: Katamāni pañca?


pli: Ārāmo, ārāmavatthu—


pli: idaṁ paṭhamaṁ avissajjiyaṁ, na vissajjetabbaṁ, saṅghena vā gaṇena vā puggalena vā.


pli: Vissajjitampi avissajjitaṁ hoti.


pli: Vihāro, vihāravatthu—


pli: idaṁ dutiyaṁ avissajjiyaṁ, na vissajjetabbaṁ, saṅghena vā gaṇena vā puggalena vā.


pli: Mañco, pīṭhaṁ, bhisi, bibbohanaṁ—


pli: idaṁ tatiyaṁ avissajjiyaṁ, na vissajjetabbaṁ, saṅghena vā gaṇena vā puggalena vā.


pli: Lohakumbhī, lohabhāṇakaṁ, lohavārako, lohakaṭāhaṁ, vāsi, parasu, kuṭhārī, kudālo, nikhādanaṁ—


pli: idaṁ catutthaṁ avissajjiyaṁ, na vissajjetabbaṁ, saṅghena vā gaṇena vā puggalena vā.


pli: Valli, veḷu, muñjaṁ, pabbajaṁ, tiṇaṁ, mattikā, dārubhaṇḍaṁ, mattikābhaṇḍaṁ—


pli: idaṁ pañcamaṁ avissajjiyaṁ, na vissajjetabbaṁ, saṅghena vā gaṇena vā puggalena vā.


pli: Imāni kho, bhikkhave, pañca avissajjiyāni, na vissajjetabbāni, saṅghena vā gaṇena vā puggalena vā.


pli: Yo vissajjeyya, āpatti thullaccayassā”ti.


pli: 3.2. Avebhaṅgiyavatthu


pli: Atha kho bhagavā sāvatthiyaṁ yathābhirantaṁ viharitvā yena kīṭāgiri tena cārikaṁ pakkāmi mahatā bhikkhusaṅghena saddhiṁ pañcamattehi bhikkhusatehi sāriputtamoggallānehi ca.


pli: Assosuṁ kho assajipunabbasukā bhikkhū—


pli: “bhagavā kira kīṭāgiriṁ āgacchati mahatā bhikkhusaṅghena saddhiṁ pañcamattehi bhikkhusatehi sāriputtamoggallānehi ca.


pli: Handa mayaṁ, āvuso, sabbaṁ saṅghikaṁ senāsanaṁ bhājema.


pli: Pāpicchā sāriputtamoggallānā, pāpikānaṁ icchānaṁ vasaṁ gatā;


pli: na mayaṁ tesaṁ senāsanaṁ paññapessāmā”ti, te sabbaṁ saṅghikaṁ senāsanaṁ bhājesuṁ.


pli: Atha kho bhagavā anupubbena cārikaṁ caramāno yena kīṭāgiri tadavasari.


pli: Atha kho bhagavā sambahule bhikkhū āmantesi—


pli: “gacchatha tumhe, bhikkhave;


pli: assajipunabbasuke bhikkhū upasaṅkamitvā evaṁ vadetha—


pli: ‘bhagavā, āvuso, āgacchati mahatā bhikkhusaṅghena saddhiṁ pañcamattehi bhikkhusatehi sāriputtamoggallānehi ca.


pli: Bhagavato ca, āvuso, senāsanaṁ paññapetha, bhikkhusaṅghassa ca, sāriputtamoggallānānañcā’”ti.


pli: “Evaṁ, bhante”ti kho te bhikkhū bhagavato paṭissutvā yena assajipunabbasukā bhikkhū tenupasaṅkamiṁsu, upasaṅkamitvā assajipunabbasuke bhikkhū etadavocuṁ—


pli: “bhagavā, āvuso, āgacchati mahatā bhikkhusaṅghena saddhiṁ pañcamattehi bhikkhusatehi sāriputtamoggallānehi ca.


pli: Bhagavato ca, āvuso, senāsanaṁ paññapetha, bhikkhusaṅghassa ca, sāriputtamoggallānānañcā”ti.


pli: “Natthāvuso, saṅghikaṁ senāsanaṁ.


pli: Sabbaṁ amhehi bhājitaṁ.


pli: Svāgataṁ, āvuso, bhagavato.


pli: Yasmiṁ vihāre bhagavā icchissati tasmiṁ vihāre vasissati.


pli: Pāpicchā sāriputtamoggallānā, pāpikānaṁ icchānaṁ vasaṁ gatā.


pli: Na mayaṁ tesaṁ senāsanaṁ paññapessāmā”ti.


pli: “Kiṁ pana tumhe, āvuso, saṅghikaṁ senāsanaṁ bhājitthā”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma assajipunabbasukā bhikkhū saṅghikaṁ senāsanaṁ bhājessantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā saṅghikaṁ senāsanaṁ bhājessanti?


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Pañcimāni, bhikkhave, avebhaṅgiyāni, na vibhajitabbāni, saṅghena vā gaṇena vā puggalena vā.


pli: Vibhattānipi avibhattāni honti.


pli: Yo vibhajeyya, āpatti thullaccayassa.


pli: Katamāni pañca?


pli: Ārāmo, ārāmavatthu—


pli: idaṁ paṭhamaṁ avebhaṅgiyaṁ, na vibhajitabbaṁ, saṅghena vā gaṇena vā puggalena vā.


pli: Vibhattampi avibhattaṁ hoti.


pli: Vihāro, vihāravatthu—


pli: idaṁ dutiyaṁ avebhaṅgiyaṁ, na vibhajitabbaṁ, saṅghena vā gaṇena vā puggalena vā.


pli: Mañco, pīṭhaṁ, bhisi, bibbohanaṁ—


pli: idaṁ tatiyaṁ avebhaṅgiyaṁ, na vibhajitabbaṁ, saṅghena vā gaṇena vā puggalena vā.


pli: Lohakumbhī, lohabhāṇakaṁ, lohavārako, lohakaṭāhaṁ, vāsī, parasu, kuṭhārī, kudālo, nikhādanaṁ—


pli: idaṁ catutthaṁ avebhaṅgiyaṁ, na vibhajitabbaṁ, saṅghena vā gaṇena vā puggalena vā.


pli: Vallī, veḷu, muñjaṁ, pabbajaṁ, tiṇaṁ, mattikā, dārubhaṇḍaṁ, mattikābhaṇḍaṁ—


pli: idaṁ pañcamaṁ avebhaṅgiyaṁ, na vibhajitabbaṁ, saṅghena vā gaṇena vā puggalena vā.


pli: Imāni kho, bhikkhave, pañca avebhaṅgiyāni, na vibhajitabbāni, saṅghena vā gaṇena vā puggalena vā.


pli: Yo vibhajeyya, āpatti thullaccayassā”ti.


pli: 3.3. Navakammadānakathā


pli: Atha kho bhagavā kīṭāgirismiṁ yathābhirantaṁ viharitvā yena āḷavī tena cārikaṁ pakkāmi.


pli: Anupubbena cārikaṁ caramāno yena āḷavī tadavasari.


pli: Tatra sudaṁ bhagavā āḷaviyaṁ viharati aggāḷave cetiye.


pli: Tena kho pana samayena āḷavakā bhikkhū evarūpāni navakammāni denti—


pli: kuṭṭalepanamattenapi navakammaṁ denti;


pli: chādanamattenapi navakammaṁ denti;


pli: bandhanamattenapi navakammaṁ denti;


pli: vīsativassikampi navakammaṁ denti;


pli: tiṁsavassikampi navakammaṁ denti;


pli: yāvajīvikampi navakammaṁ denti;


pli: dhūmakālikampi pariyositaṁ vihāraṁ navakammaṁ denti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āḷavakā bhikkhū evarūpāni navakammāni dassanti—


pli: kuṭṭalepanamattenapi …


pli: dvāraṭṭhapanamattenapi …


pli: aggaḷavaṭṭikaraṇamattenapi …


pli: ālokasandhikaraṇamattenapi …


pli: setavaṇṇakaraṇamattenapi …


pli: kāḷavaṇṇakaraṇamattenapi …


pli: gerukaparikammakaraṇamattenapi …


pli: chādanamattenapi …


pli: bandhanamattenapi …


pli: bhaṇḍikāṭṭhapanamattenapi …


pli: khaṇḍaphullapaṭisaṅkharaṇamattenapi …


pli: paribhaṇḍakaraṇamattenapi …


pli: vīsativassikampi …


pli: tiṁsavassikampi …


pli: yāvajīvikampi …


pli: dhūmakālikampi pariyositaṁ vihāraṁ navakammaṁ dassantī”ti.


pli: Bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, piṇḍanikkhepanamattena navakammaṁ dātabbaṁ …pe…


pli: na kuṭṭalepanamattena navakammaṁ dātabbaṁ.


pli: Na dvāraṭṭhapanamattena navakammaṁ dātabbaṁ.


pli: Na aggaḷavaṭṭikaraṇamattena navakammaṁ dātabbaṁ.


pli: Na ālokasandhikaraṇamattena navakammaṁ dātabbaṁ.


pli: Na setavaṇṇakaraṇamattena navakammaṁ dātabbaṁ.


pli: Na kāḷavaṇṇakaraṇamattena navakammaṁ dātabbaṁ.


pli: Na gerukaparikammakaraṇamattena navakammaṁ dātabbaṁ.


pli: Na chādanamattena navakammaṁ dātabbaṁ.


pli: Na bandhanamattena navakammaṁ dātabbaṁ.


pli: Na bhaṇḍikāṭṭhapanamattena navakammaṁ dātabbaṁ.


pli: Na khaṇḍaphullapaṭisaṅkharaṇamattena navakammaṁ dātabbaṁ.


pli: Na paribhaṇḍakaraṇamattena navakammaṁ dātabbaṁ.


pli: Na vīsativassikaṁ navakammaṁ dātabbaṁ.


pli: Na tiṁsavassikaṁ navakammaṁ dātabbaṁ.


pli: Na yāvajīvikaṁ navakammaṁ dātabbaṁ.


pli: Na dhūmakālikampi pariyositaṁ vihāraṁ navakammaṁ dātabbaṁ.


pli: Yo dadeyya, āpatti dukkaṭassa.


pli: Anujānāmi, bhikkhave, akataṁ vā vippakataṁ vā navakammaṁ dātuṁ, khuddake vihāre kammaṁ oloketvā chappañcavassikaṁ navakammaṁ dātuṁ, aḍḍhayoge kammaṁ oloketvā sattaṭṭhavassikaṁ navakammaṁ dātuṁ, mahallake vihāre pāsāde vā kammaṁ oloketvā dasadvādasavassikaṁ navakammaṁ dātun”ti.


pli: Tena kho pana samayena bhikkhū sabbe vihāre navakammaṁ denti.


pli: Bhagavato etamatthaṁ ārocesuṁ.


pli: “Na, bhikkhave, sabbe vihāre navakammaṁ dātabbaṁ.


pli: Yo dadeyya, āpatti dukkaṭassā”ti.


pli: Tena kho pana samayena bhikkhū ekassa dve denti.


pli: “Na, bhikkhave, ekassa dve dātabbā.


pli: Tena kho pana samayena bhikkhū navakammaṁ gahetvā aññaṁ vāsenti.


pli: “Na, bhikkhave, navakammaṁ gahetvā añño vāsetabbo.


pli: Yo vāseyya, āpatti dukkaṭassā”ti.


pli: Tena kho pana samayena bhikkhū navakammaṁ gahetvā saṅghikaṁ paṭibāhenti.


pli: “Na, bhikkhave, navakammaṁ gahetvā saṅghikaṁ paṭibāhitabbaṁ.


pli: Yo paṭibāheyya, āpatti dukkaṭassa.


pli: Anujānāmi, bhikkhave, ekaṁ varaseyyaṁ gahetun”ti.


pli: Tena kho pana samayena bhikkhū nissīme ṭhitassa navakammaṁ denti.


pli: “Na, bhikkhave, nissīme ṭhitassa navakammaṁ dātabbaṁ.


pli: Tena kho pana samayena bhikkhū navakammaṁ gahetvā sabbakālaṁ paṭibāhanti.


pli: “Na, bhikkhave, navakammaṁ gahetvā sabbakālaṁ paṭibāhitabbaṁ.


pli: Anujānāmi, bhikkhave, vassānaṁ temāsaṁ paṭibāhituṁ, utukālaṁ pana na paṭibāhitun”ti.


pli: Tena kho pana samayena bhikkhū navakammaṁ gahetvā pakkamantipi, vibbhamantipi, kālampi karonti;


pli: sāmaṇerāpi paṭijānanti;


pli: sikkhaṁ paccakkhātakāpi paṭijānanti;


pli: ummattakāpi paṭijānanti;


pli: khittacittāpi paṭijānanti;


pli: vedanāṭṭāpi paṭijānanti;


pli: āpattiyā adassane ukkhittakāpi paṭijānanti;


pli: āpattiyā appaṭikamme ukkhittakāpi paṭijānanti;


pli: pāpikāya diṭṭhiyā appaṭinissagge ukkhittakāpi paṭijānanti;


pli: paṇḍakāpi paṭijānanti;


pli: theyyasaṁvāsakāpi paṭijānanti;


pli: titthiyapakkantakāpi paṭijānanti;


pli: tiracchānagatāpi paṭijānanti;


pli: mātughātakāpi paṭijānanti;


pli: pitughātakāpi paṭijānanti;


pli: arahantaghātakāpi paṭijānanti;


pli: bhikkhunidūsakāpi paṭijānanti;


pli: saṅghabhedakāpi paṭijānanti;


pli: lohituppādakāpi paṭijānanti;


pli: ubhatobyañjanakāpi paṭijānanti.


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu navakammaṁ gahetvā pakkamati—


pli: mā saṅghassa hāyīti aññassa dātabbaṁ.


pli: Idha pana, bhikkhave, bhikkhu navakammaṁ gahetvā vibbhamati …pe…


pli: kālaṁ karoti, sāmaṇero paṭijānāti, sikkhaṁ paccakkhātako paṭijānāti, antimavatthuṁ ajjhāpannako paṭijānāti, ummattako paṭijānāti, khittacitto paṭijānāti, vedanāṭṭo paṭijānāti, āpattiyā adassane ukkhittako paṭijānāti, āpattiyā appaṭikamme ukkhittako paṭijānāti, pāpikāya diṭṭhiyā appaṭinissagge ukkhittako paṭijānāti, paṇḍako paṭijānāti, theyyasaṁvāsako paṭijānāti, titthiyapakkantako paṭijānāti, tiracchānagato paṭijānāti, mātughātako paṭijānāti, pitughātako paṭijānāti, arahantaghātako paṭijānāti, bhikkhunidūsako paṭijānāti, saṅghabhedako paṭijānāti, lohituppādako paṭijānāti, ubhatobyañjanako paṭijānāti—


pli: Idha pana, bhikkhave, bhikkhu navakammaṁ gahetvā vippakate pakkamati—


pli: Idha pana, bhikkhave, bhikkhu navakammaṁ gahetvā vippakate vibbhamati …pe…


pli: ubhatobyañjanako paṭijānāti—


pli: Idha pana, bhikkhave, bhikkhu navakammaṁ gahetvā pariyosite pakkamati—


pli: tassevetaṁ.


pli: Idha pana, bhikkhave, bhikkhu navakammaṁ gahetvā pariyosite vibbhamati …pe…


pli: kālaṁ karoti, sāmaṇero paṭijānāti, sikkhaṁ paccakkhātako paṭijānāti, antimavatthuṁ ajjhāpannako paṭijānāti—


pli: saṅgho sāmī.


pli: Idha pana, bhikkhave, bhikkhu navakammaṁ gahetvā pariyosite ummattako paṭijānāti, khittacitto paṭijānāti, vedanāṭṭo paṭijānāti, āpattiyā adassane ukkhittako paṭijānāti, āpattiyā appaṭikamme ukkhittako paṭijānāti, pāpikāya diṭṭhiyā appaṭinissagge ukkhittako paṭijānāti—


pli: Idha pana, bhikkhave, bhikkhu navakammaṁ gahetvā pariyosite paṇḍako paṭijānāti, theyyasaṁvāsako paṭijānāti, titthiyapakkantako paṭijānāti, tiracchānagato paṭijānāti, mātughātako paṭijānāti, pitughātako paṭijānāti, arahantaghātako paṭijānāti, bhikkhunidūsako paṭijānāti, saṅghabhedako paṭijānāti, lohituppādako paṭijānāti, ubhatobyañjanako paṭijānāti—


pli: saṅgho sāmī”ti.


pli: 3.4. Aññatraparibhogapaṭikkhepādi


pli: Tena kho pana samayena bhikkhū aññatarassa upāsakassa vihāraparibhogaṁ senāsanaṁ aññatra paribhuñjanti.


pli: Atha kho so upāsako ujjhāyati khiyyati vipāceti—


pli: “kathañhi nāma bhadantā aññatra paribhogaṁ aññatra paribhuñjissantī”ti.


pli: Bhagavato etamatthaṁ ārocesuṁ.


pli: “Na, bhikkhave, aññatra paribhogo aññatra paribhuñjitabbo.


pli: Yo paribhuñjeyya, āpatti dukkaṭassā”ti.


pli: Tena kho pana samayena bhikkhū uposathaggampi sannisajjampi harituṁ kukkuccāyantā chamāya nisīdanti.


pli: Gattānipi cīvarānipi paṁsukitāni honti.


pli: “Anujānāmi, bhikkhave, tāvakālikaṁ haritun”ti.


pli: Tena kho pana samayena saṅghassa mahāvihāro undriyati.


pli: Bhikkhū kukkuccāyantā senāsanaṁ nātiharanti.


pli: “Anujānāmi, bhikkhave, guttatthāya haritun”ti.


pli: Tena kho pana samayena saṅghassa senāsanaparikkhāriko mahaggho kambalo uppanno hoti.


pli: “Anujānāmi, bhikkhave, phātikammatthāya parivattetun”ti.


pli: Tena kho pana samayena saṅghassa senāsanaparikkhārikaṁ mahagghaṁ dussaṁ uppannaṁ hoti.


pli: Tena kho pana samayena saṅghassa acchacammaṁ uppannaṁ hoti.


pli: “Anujānāmi, bhikkhave, pādapuñchaniṁ kātun”ti.


pli: Tena kho pana samayena saṅghassa cakkalikaṁ uppannaṁ hoti.


pli: Tena kho pana samayena saṅghassa coḷakaṁ uppannaṁ hoti.


pli: Tena kho pana samayena bhikkhū adhotehi pādehi senāsanaṁ akkamanti.


pli: Senāsanaṁ dussati.


pli: Bhagavato etamatthaṁ ārocesuṁ.


pli: “Na, bhikkhave, adhotehi pādehi senāsanaṁ akkamitabbaṁ.


pli: Yo akkameyya, āpatti dukkaṭassā”ti.


pli: Tena kho pana samayena bhikkhū allehi pādehi senāsanaṁ akkamanti.


pli: “Na, bhikkhave, allehi pādehi senāsanaṁ akkamitabbaṁ.


pli: Tena kho pana samayena bhikkhū saupāhanā senāsanaṁ akkamanti.


pli: “Na, bhikkhave, saupāhanena senāsanaṁ akkamitabbaṁ.


pli: Tena kho pana samayena bhikkhū parikammakatāya bhūmiyā niṭṭhubhanti.


pli: Vaṇṇo dussati.


pli: “Na, bhikkhave, parikammakatāya bhūmiyā niṭṭhubhitabbaṁ.


pli: Yo niṭṭhubheyya, āpatti dukkaṭassa.


pli: Anujānāmi, bhikkhave, kheḷamallakan”ti.


pli: Tena kho pana samayena mañcapādāpi pīṭhapādāpi parikammakataṁ bhūmiṁ vilikhanti.


pli: “Anujānāmi, bhikkhave, coḷakena paliveṭhetun”ti.


pli: Tena kho pana samayena bhikkhū parikammakataṁ bhittiṁ apassenti.


pli: “Na, bhikkhave, parikammakatā bhitti apassetabbā.


pli: Yo apasseyya, āpatti dukkaṭassa.


pli: Apassenaphalakaṁ heṭṭhato bhūmiṁ vilikhati, uparito bhittiñca.


pli: Bhagavato etamatthaṁ ārocesuṁ.


pli: “Anujānāmi, bhikkhave, heṭṭhato ca uparito ca coḷakena paliveṭhetun”ti.


pli: Tena kho pana samayena bhikkhū dhotapādakā nipajjituṁ kukkuccāyanti.


pli: “Anujānāmi, bhikkhave, paccattharitvā nipajjitun”ti.


pli: 3.5. Saṅghabhattādianujānana


pli: Atha kho bhagavā āḷaviyaṁ yathābhirantaṁ viharitvā yena rājagahaṁ tena cārikaṁ pakkāmi.


pli: Anupubbena cārikaṁ caramāno yena rājagahaṁ tadavasari.


pli: Tatra sudaṁ bhagavā rājagahe viharati veḷuvane kalandakanivāpe.


pli: Tena kho pana samayena rājagahaṁ dubbhikkhaṁ hoti.


pli: Manussā na sakkonti saṅghabhattaṁ kātuṁ;


pli: icchanti uddesabhattaṁ nimantanaṁ salākabhattaṁ pakkhikaṁ uposathikaṁ pāṭipadikaṁ kātuṁ.


pli: “Anujānāmi, bhikkhave, saṅghabhattaṁ uddesabhattaṁ nimantanaṁ salākabhattaṁ pakkhikaṁ uposathikaṁ pāṭipadikan”ti.


pli: 3.6. Bhattuddesakasammuti


pli: Tena kho pana samayena chabbaggiyā bhikkhū attano varabhattāni gahetvā lāmakāni bhattāni bhikkhūnaṁ denti.


pli: “Anujānāmi, bhikkhave, pañcahaṅgehi samannāgataṁ bhikkhuṁ bhattuddesakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, uddiṭṭhānuddiṭṭhañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo, yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ bhattuddesakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ bhattuddesakaṁ sammannati.


pli: Yassāyasmato khamati itthannāmassa bhikkhuno bhattuddesakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu bhattuddesako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho bhattuddesakānaṁ bhikkhūnaṁ etadahosi—


pli: “kathaṁ nu kho bhattaṁ uddisitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, salākāya vā paṭṭikāya vā upanibandhitvā opuñjitvā bhattaṁ uddisitun”ti.


pli: 3.7. Senāsanapaññāpakādisammuti


pli: Tena kho pana samayena saṅghassa senāsanapaññāpako na hoti …pe…


pli: bhaṇḍāgāriko na hoti …pe…


pli: cīvarappaṭiggāhako na hoti …pe…


pli: cīvarabhājako na hoti …pe…


pli: yāgubhājako na hoti …pe…


pli: phalabhājako na hoti …pe…


pli: khajjakabhājako na hoti.


pli: Khajjakaṁ abhājiyamānaṁ nassati.


pli: “Anujānāmi, bhikkhave, pañcahaṅgehi samannāgataṁ bhikkhuṁ khajjakabhājakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, bhājitābhājitañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo, yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ khajjakabhājakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ khajjakabhājakaṁ sammannati.


pli: Yassāyasmato khamati itthannāmassa bhikkhuno khajjakabhājakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu khajjakabhājako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 3.8. Appamattakavissajjakasammuti


pli: Tena kho pana samayena saṅghassa bhaṇḍāgāre appamattako parikkhāro uppanno hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, pañcahaṅgehi samannāgataṁ bhikkhuṁ appamattakavissajjakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, vissajjitāvissajjitañca jāneyya.


pli: Yadi saṅghassa pattakallaṁ, saṅgho itthannāmaṁ bhikkhuṁ appamattakavissajjakaṁ sammanneyya.


pli: Saṅgho itthannāmaṁ bhikkhuṁ appamattakavissajjakaṁ sammannati.


pli: Yassāyasmato khamati itthannāmassa bhikkhuno appamattakavissajjakassa sammuti, so tuṇhassa;


pli: Sammato saṅghena itthannāmo bhikkhu appamattakavissajjako.


pli: Tena appamattakavissajjakena bhikkhunā ekā sūci dātabbā, satthakaṁ dātabbaṁ, upāhanā dātabbā, kāyabandhanaṁ dātabbaṁ, aṁsabaddhako dātabbo, parissāvanaṁ dātabbaṁ, dhammakaraṇo dātabbo, kusi dātabbā, aḍḍhakusi dātabbā, maṇḍalaṁ dātabbaṁ, aḍḍhamaṇḍalaṁ dātabbaṁ, anuvāto dātabbo, paribhaṇḍaṁ dātabbaṁ.


pli: Sace hoti saṅghassa sappi vā telaṁ vā madhu vā phāṇitaṁ vā, sakiṁ paṭisāyituṁ dātabbaṁ.


pli: Sace punapi attho hoti, punapi dātabbaṁ.


pli: 3.9. Sāṭiyaggāhāpakādisammuti


pli: Tena kho pana samayena saṅghassa sāṭiyaggāhāpako na hoti …pe…


pli: pattaggāhāpako na hoti …pe…


pli: ārāmikapesako na hoti …pe…


pli: sāmaṇerapesako na hoti.


pli: Sāmaṇerā apesiyamānā kammaṁ na karonti.


pli: “Anujānāmi, bhikkhave, pañcahaṅgehi samannāgataṁ bhikkhuṁ sāmaṇerapesakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, pesitāpesitañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo, yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ sāmaṇerapesakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ sāmaṇerapesakaṁ sammannati.


pli: Yassāyasmato khamati itthannāmassa bhikkhuno sāmaṇerapesakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu sāmaṇerapesako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tatiyabhāṇavāro niṭṭhito.


pli: Senāsanakkhandhako chaṭṭho.


pli: Tassuddānaṁ


pli: Vihāraṁ buddhaseṭṭhena,


pli: apaññattaṁ tadā ahu;


pli: Tahaṁ tahaṁ nikkhamanti,


pli: vāsā te jinasāvakā.


pli: Seṭṭhī gahapati disvā,


pli: bhikkhūnaṁ idamabravi;


pli: Kārāpeyyaṁ vaseyyātha,


pli: paṭipucchiṁsu nāyakaṁ.


pli: Vihāraṁ aḍḍhayogañca,


pli: pāsādaṁ hammiyaṁ guhaṁ;


pli: Pañcaleṇaṁ anuññāsi,


pli: vihāre seṭṭhi kārayi.


pli: Jano vihāraṁ kāreti,


pli: akavāṭaṁ asaṁvutaṁ;


pli: Kavāṭaṁ piṭṭhasaṅghāṭaṁ,


pli: udukkhalañca uttari.


pli: Āviñchanacchiddaṁ rajjuṁ,


pli: vaṭṭiñca kapisīsakaṁ;


pli: Sūcighaṭitāḷacchiddaṁ,


pli: lohakaṭṭhavisāṇakaṁ.


pli: Yantakaṁ sūcikañceva,


pli: chadanaṁ ullittāvalittaṁ;


pli: Vedijālasalākañca,


pli: cakkali santharena ca.


pli: Miḍḍhi bidalamañcañca,


pli: sosānikamasārako;


pli: Bundikuḷirapādañca,


pli: āhaccāsandi uccake.


pli: Sattaṅgo ca bhaddapīṭhaṁ,


pli: pīṭhakeḷakapādakaṁ;


pli: Āmalāphalakā kocchā,


pli: palālapīṭhameva ca.


pli: Uccāhipaṭipādakā,


pli: aṭṭhaṅguli ca pādakā;


pli: Suttaṁ aṭṭhapadaṁ coḷaṁ,


pli: tūlikaṁ aḍḍhakāyikaṁ.


pli: Giraggo bhisiyo cāpi,


pli: dussaṁ senāsanampi ca;


pli: Onaddhaṁ heṭṭhā patati,


pli: uppāṭetvā haranti ca.


pli: Bhattiñca hatthabhattiñca,


pli: anuññāsi tathāgato;


pli: Titthiyā vihāre cāpi,


pli: thusaṁ saṇhañca mattikā.


pli: Ikkāsaṁ pāṇikaṁ kuṇḍaṁ,


pli: sāsapaṁ sitthatelakaṁ;


pli: Ussanne paccuddharituṁ,


pli: pharusaṁ gaṇḍumattikaṁ.


pli: Ikkāsaṁ paṭibhānañca,


pli: nīcā cayo ca āruhaṁ;


pli: Paripatanti āḷakā,


pli: aḍḍhakuṭṭaṁ tayo puna.


pli: Khuddake kuṭṭapādo ca,


pli: ovassati saraṁ khilaṁ;


pli: Cīvaravaṁsaṁ rajjuñca,


pli: āḷindaṁ kiṭikena ca.


pli: Ālambanaṁ tiṇacuṇṇaṁ,


pli: heṭṭhāmagge nayaṁ kare;


pli: Ajjhokāse otappati,


pli: sālaṁ heṭṭhā ca bhājanaṁ.


pli: Vihāro koṭṭhako ceva,


pli: pariveṇaggisālakaṁ;


pli: Ārāme ca puna koṭṭhe,


pli: heṭṭhaññeva nayaṁ kare.


pli: Sudhaṁ anāthapiṇḍi ca,


pli: saddho sītavanaṁ agā;


pli: Diṭṭhadhammo nimantesi,


pli: saha saṅghena nāyakaṁ.


pli: Āṇāpesantarāmagge,


pli: ārāmaṁ kārayī gaṇo;


pli: Vesāliyaṁ navakammaṁ,


pli: purato ca pariggahi.


pli: Ko arahati bhattagge,


pli: tittirañca avandiyā;


pli: Pariggahitantaragharā,


pli: tūlo sāvatthi osari.


pli: Patiṭṭhāpesi ārāmaṁ,


pli: bhattagge ca kolāhalaṁ;


pli: Gilānā varaseyyā ca,


pli: lesā sattarasā tahiṁ.


pli: Kena nu kho kathaṁ nu kho,


pli: vihāraggena bhājayi;


pli: Pariveṇaṁ anubhāgañca,


pli: akāmā bhāgaṁ no dade.


pli: Nissīmaṁ sabbakālañca,


pli: gāhā senāsane tayo;


pli: Upanando ca vaṇṇesi,


pli: ṭhitakā samakāsanā.


pli: Samānāsanikā bhindiṁsu,


pli: tivaggā ca duvaggikaṁ;


pli: Asamānāsanikā dīghaṁ,


pli: sāḷindaṁ paribhuñjituṁ.


pli: Ayyikā ca avidūre,


pli: bhājitañca kīṭāgire;


pli: Āḷavī piṇḍakakuṭṭehi,


pli: dvāraaggaḷavaṭṭikā.


pli: Ālokasetakāḷañca,


pli: geruchādanabandhanā;


pli: Bhaṇḍikhaṇḍaparibhaṇḍaṁ,


pli: vīsa tiṁsā ca kālikā.


pli: Osite akataṁ vippaṁ,


pli: khudde chappañcavassikaṁ;


pli: Aḍḍhayoge ca sattaṭṭha,


pli: mahalle dasa dvādasa.


pli: Sabbaṁ vihāraṁ ekassa,


pli: aññaṁ vāsenti saṅghikaṁ;


pli: Nissīmaṁ sabbakālañca,


pli: pakkami vibbhamanti ca.


pli: Kālañca sāmaṇerañca,


pli: sikkhāpaccakkhaantimaṁ;


pli: Ummattakhittacittā ca,


pli: vedanāpattidassanā.


pli: Appaṭikammadiṭṭhiyā,


pli: paṇḍakā theyyatitthiyā;


pli: Tiracchānamātupitu,


pli: arahantā ca dūsakā.


pli: Bhedakā lohituppādā,


pli: ubhato cāpi byañjanakā;


pli: Mā saṅghassa parihāyi,


pli: kammaṁ aññassa dātave.


pli: Vippakate ca aññassa,


pli: kate tasseva pakkame;


pli: Vibbhamati kālaṅkato,


pli: sāmaṇero ca jāyati.


pli: Paccakkhāto ca sikkhāya,


pli: antimajjhāpannako yadi;


pli: Saṅghova sāmiko hoti,


pli: ummattakhittavedanā.


pli: Adassanāppaṭikamme,


pli: diṭṭhi tasseva hoti taṁ;


pli: Paṇḍako theyyatitthī ca,


pli: tiracchānamātupettikaṁ.


pli: Ghātako dūsako cāpi,


pli: bhedalohitabyañjanā;


pli: Paṭijānāti yadi so,


pli: saṅghova hoti sāmiko.


pli: Harantaññatra kukkuccaṁ,


pli: undriyati ca kambalaṁ;


pli: Dussañca cammacakkalī,


pli: coḷakaṁ akkamanti ca.


pli: Allā upāhanāniṭṭhu,


pli: likhanti apassenti ca;


pli: Apassenaṁ likhateva,


pli: dhotapaccattharena ca.


pli: Rājagahe na sakkonti,


pli: lāmakaṁ bhattuddesakaṁ;


pli: Kathaṁ nu kho paññāpakaṁ,


pli: bhaṇḍāgārikasammuti.


pli: Paṭiggāhabhājako cāpi,


pli: yāgu ca phalabhājako;


pli: Khajjakabhājako ceva,


pli: appamattakavissajje.


pli: Sāṭiyaggāhāpako ceva,


pli: tatheva pattaggāhako;


pli: Ārāmikasāmaṇera,


pli: pesakassa ca sammuti.


pli: Sabbābhibhū lokavidū,


pli: hitacitto vināyako;


pli: Leṇatthañca sukhatthañca,


pli: jhāyituñca vipassitunti.


pli: Senāsanakkhandhako niṭṭhito.


pli: Theravāda Vinayapiṭaka


pli: Cūḷavagga


pli: 17. Saṅghabhedakakkhandhaka


pli: 1.1 Chasakyapabbajjākathā


pli: Tena samayena buddho bhagavā anupiyāyaṁ viharati, anupiyaṁ nāma mallānaṁ nigamo.


pli: Tena kho pana samayena abhiññātā abhiññātā sakyakumārā bhagavantaṁ pabbajitaṁ anupabbajanti.


pli: Tena kho pana samayena mahānāmo ca sakko anuruddho ca sakko dvebhātikā honti.


pli: Anuruddho sakko sukhumālo hoti.


pli: Tassa tayo pāsādā honti—


pli: eko hemantiko, eko gimhiko, eko vassiko.


pli: So vassike pāsāde cattāro māse nippurisehi tūriyehi paricārayamāno na heṭṭhāpāsādaṁ orohati.


pli: Atha kho mahānāmassa sakkassa etadahosi—


pli: “etarahi kho abhiññātā abhiññātā sakyakumārā bhagavantaṁ pabbajitaṁ anupabbajanti.


pli: Amhākañca pana kulā natthi koci agārasmā anagāriyaṁ pabbajito.


pli: Yannūnāhaṁ vā pabbajeyyaṁ, anuruddho vā”ti.


pli: Atha kho mahānāmo sakko yena anuruddho sakko tenupasaṅkami, upasaṅkamitvā anuruddhaṁ sakkaṁ etadavoca—


pli: “etarahi, tāta anuruddha, abhiññātā abhiññātā sakyakumārā bhagavantaṁ pabbajitaṁ anupabbajanti.


pli: Tena hi tvaṁ vā pabbaja, ahaṁ vā pabbajissāmī”ti.


pli: “Ahaṁ kho sukhumālo, nāhaṁ sakkomi agārasmā anagāriyaṁ pabbajituṁ.


pli: Tvaṁ pabbajāhī”ti.


pli: “Ehi kho te, tāta anuruddha, gharāvāsatthaṁ anusāsissāmi.


pli: Paṭhamaṁ khettaṁ kasāpetabbaṁ.


pli: Kasāpetvā vapāpetabbaṁ.


pli: Vapāpetvā udakaṁ abhinetabbaṁ.


pli: Udakaṁ abhinetvā udakaṁ ninnetabbaṁ.


pli: Udakaṁ ninnetvā niddhāpetabbaṁ.


pli: Niddhāpetvā lavāpetabbaṁ.


pli: Lavāpetvā ubbāhāpetabbaṁ.


pli: Ubbāhāpetvā puñjaṁ kārāpetabbaṁ.


pli: Puñjaṁ kārāpetvā maddāpetabbaṁ.


pli: Maddāpetvā palālāni uddharāpetabbāni.


pli: Palālāni uddharāpetvā bhusikā uddharāpetabbā.


pli: Bhusikaṁ uddharāpetvā opunāpetabbaṁ.


pli: Opunāpetvā atiharāpetabbaṁ.


pli: Atiharāpetvā āyatimpi vassaṁ evameva kātabbaṁ, āyatimpi vassaṁ evameva kātabban”ti.


pli: “Na kammā khīyanti?


pli: Na kammānaṁ anto paññāyati?


pli: Kadā kammā khīyissanti?


pli: Kadā kammānaṁ anto paññāyissati?


pli: Kadā mayaṁ appossukkā pañcahi kāmaguṇehi samappitā samaṅgībhūtā paricāressāmā”ti?


pli: “Na hi, tāta anuruddha, kammā khīyanti.


pli: Na kammānaṁ anto paññāyati.


pli: Akhīṇeva kamme pitaro ca pitāmahā ca kālaṅkatā”ti.


pli: “Tena hi tvaññeva gharāvāsatthena upajānāhi.


pli: Ahaṁ agārasmā anagāriyaṁ pabbajissāmī”ti.


pli: Atha kho anuruddho sakko yena mātā tenupasaṅkami, upasaṅkamitvā mātaraṁ etadavoca—


pli: “icchāmahaṁ, amma, agārasmā anagāriyaṁ pabbajituṁ.


pli: Anujānāhi maṁ agārasmā anagāriyaṁ pabbajjāyā”ti.


pli: Evaṁ vutte, anuruddhassa sakkassa mātā anuruddhaṁ sakkaṁ etadavoca—


pli: “tumhe kho me, tāta anuruddha, dve puttā piyā manāpā appaṭikūlā.


pli: Maraṇenapi vo akāmakā vinā bhavissāmi.


pli: Kiṁ panāhaṁ tumhe jīvante anujānissāmi agārasmā anagāriyaṁ pabbajjāyā”ti?


pli: Dutiyampi kho …pe…


pli: tatiyampi kho anuruddho sakko mātaraṁ etadavoca—


pli: Tena kho pana samayena bhaddiyo sakyarājā sakyānaṁ rajjaṁ kāreti.


pli: So ca anuruddhassa sakkassa sahāyo hoti.


pli: Atha kho anuruddhassa sakkassa mātā—


pli: “ayaṁ kho bhaddiyo sakyarājā sakyānaṁ rajjaṁ kāreti;


pli: anuruddhassa sakkassa sahāyo;


pli: so na ussahati agārasmā anagāriyaṁ pabbajitun”ti—


pli: anuruddhaṁ sakkaṁ etadavoca—


pli: “sace, tāta anuruddha, bhaddiyo sakyarājā agārasmā anagāriyaṁ pabbajati, evaṁ tvampi pabbajāhī”ti.


pli: Atha kho anuruddho sakko yena bhaddiyo sakyarājā tenupasaṅkami, upasaṅkamitvā bhaddiyaṁ sakyarājānaṁ etadavoca—


pli: “mama kho, samma, pabbajjā tava paṭibaddhā”ti.


pli: “Sace te, samma, pabbajjā mama paṭibaddhā vā appaṭibaddhā vā sā hotu, ahaṁ tayā;


pli: yathā sukhaṁ pabbajāhī”ti.


pli: “Ehi, samma, ubho agārasmā anagāriyaṁ pabbajissāmā”ti.


pli: “Nāhaṁ, samma, sakkomi agārasmā anagāriyaṁ pabbajitunti.


pli: Yaṁ te sakkā aññaṁ mayā kātuṁ, kyāhaṁ karissāmi.


pli: Tvaṁ pabbajāhī”ti.


pli: “Mātā kho maṁ, samma, evamāha—


pli: ‘sace, tāta anuruddha, bhaddiyo sakyarājā agārasmā anagāriyaṁ pabbajati, evaṁ tvampi pabbajāhī’”ti.


pli: “Bhāsitā kho pana te, samma, esā vācā.


pli: Sace te, samma, pabbajjā mama paṭibaddhā vā, appaṭibaddhā vā sā hotu, ahaṁ tayā;


pli: Tena kho pana samayena manussā saccavādino honti, saccapaṭiññā.


pli: Atha kho bhaddiyo sakyarājā anuruddhaṁ sakkaṁ etadavoca—


pli: “āgamehi, samma, sattavassāni.


pli: Sattannaṁ vassānaṁ accayena ubho agārasmā anagāriyaṁ pabbajissāmā”ti.


pli: “Aticiraṁ, samma, sattavassāni.


pli: Nāhaṁ sakkomi sattavassāni āgametun”ti.


pli: “Āgamehi, samma, chavassāni …pe…


pli: pañcavassāni …


pli: cattāri vassāni …


pli: tīṇi vassāni …


pli: dve vassāni …


pli: ekaṁ vassaṁ.


pli: Ekassa vassassa accayena ubho agārasmā anagāriyaṁ pabbajissāmā”ti.


pli: “Aticiraṁ, samma, ekavassaṁ.


pli: Nāhaṁ sakkomi ekaṁ vassaṁ āgametun”ti.


pli: “Āgamehi, samma, sattamāse.


pli: Sattannaṁ māsānaṁ accayena ubhopi agārasmā anagāriyaṁ pabbajissāmā”ti.


pli: “Aticiraṁ, samma, sattamāsā.


pli: Nāhaṁ sakkomi sattamāse āgametun”ti.


pli: “Āgamehi, samma, cha māse …pe…


pli: pañca māse …


pli: cattāro māse …


pli: tayo māse …


pli: dve māse …


pli: ekaṁ māsaṁ …


pli: aḍḍhamāsaṁ.


pli: Aḍḍhamāsassa accayena ubhopi agārasmā anagāriyaṁ pabbajissāmā”ti.


pli: “Aticiraṁ, samma, aḍḍhamāso.


pli: Nāhaṁ sakkomi aḍḍhamāsaṁ āgametun”ti.


pli: “Āgamehi, samma, sattāhaṁ yāvāhaṁ putte ca bhātaro ca rajjaṁ niyyādemī”ti.


pli: “Na ciraṁ, samma, sattāho, āgamessāmī”ti.


pli: Atha kho bhaddiyo ca sakyarājā anuruddho ca ānando ca bhagu ca kimilo ca devadatto ca, upālikappakena sattamā, yathā pure caturaṅginiyā senāya uyyānabhūmiṁ niyyanti, evameva caturaṅginiyā senāya niyyiṁsu.


pli: Te dūraṁ gantvā senaṁ nivattāpetvā paravisayaṁ okkamitvā ābharaṇaṁ omuñcitvā uttarāsaṅgena bhaṇḍikaṁ bandhitvā upāliṁ kappakaṁ etadavocuṁ—


pli: “handa, bhaṇe upāli, nivattassu;


pli: alaṁ te ettakaṁ jīvikāyā”ti.


pli: Atha kho upālissa kappakassa nivattantassa etadahosi—


pli: “caṇḍā kho sākiyā;


pli: iminā kumārā nippātitāti ghātāpeyyumpi maṁ.


pli: Ime hi nāma sakyakumārā agārasmā anagāriyaṁ pabbajissanti.


pli: Kimaṅgaṁ panāhan”ti.


pli: Bhaṇḍikaṁ muñcitvā taṁ bhaṇḍaṁ rukkhe ālaggetvā “yo passati, dinnaṁyeva haratū”ti vatvā yena te sakyakumārā tenupasaṅkami.


pli: Addasāsuṁ kho te sakyakumārā upāliṁ kappakaṁ dūratova āgacchantaṁ.


pli: Disvāna upāliṁ kappakaṁ etadavocuṁ—


pli: “kissa, bhaṇe upāli, nivattesī”ti?


pli: “Idha me, ayyaputtā, nivattantassa etadahosi—


pli: ‘caṇḍā kho sākiyā;


pli: Kimaṅgaṁ panāhan’ti.


pli: So kho ahaṁ, ayyaputtā, bhaṇḍikaṁ muñcitvā taṁ bhaṇḍaṁ rukkhe ālaggetvā ‘yo passati, dinnaññeva haratū’ti vatvā tatomhi paṭinivatto”ti.


pli: “Suṭṭhu, bhaṇe upāli, akāsi yampi na nivatto.


pli: Caṇḍā kho sākiyā;


pli: iminā kumārā nippātitāti ghātāpeyyumpi tan”ti.


pli: Atha kho sakyakumārā upāliṁ kappakaṁ ādāya yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinnā kho te sakyakumārā bhagavantaṁ etadavocuṁ—


pli: “mayaṁ, bhante, sākiyā nāma mānassino.


pli: Ayaṁ, bhante, upāli kappako amhākaṁ dīgharattaṁ paricārako.


pli: Imaṁ bhagavā paṭhamaṁ pabbājetu.


pli: Imassa mayaṁ abhivādanapaccuṭṭhānaañjalikammasāmīcikammaṁ karissāma.


pli: Evaṁ amhākaṁ sākiyānaṁ sākiyamāno nimmānāyissatī”ti.


pli: Atha kho bhagavā upāliṁ kappakaṁ paṭhamaṁ pabbājesi, pacchā te sakyakumāre.


pli: Atha kho āyasmā bhaddiyo teneva antaravassena tisso vijjā sacchākāsi.


pli: Āyasmā anuruddho dibbacakkhuṁ uppādesi.


pli: Āyasmā ānando sotāpattiphalaṁ sacchākāsi.


pli: Devadatto pothujjanikaṁ iddhiṁ abhinipphādesi.


pli: Tena kho pana samayena āyasmā bhaddiyo araññagatopi rukkhamūlagatopi suññāgāragatopi abhikkhaṇaṁ udānaṁ udānesi—


pli: “aho sukhaṁ, aho sukhan”ti.


pli: Atha kho sambahulā bhikkhū yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinnā kho te bhikkhū bhagavantaṁ etadavocuṁ—


pli: “āyasmā, bhante, bhaddiyo araññagatopi rukkhamūlagatopi suññāgāragatopi abhikkhaṇaṁ udānaṁ udānesi—


pli: ‘aho sukhaṁ, aho sukhan’ti.


pli: Nissaṁsayaṁ kho, bhante, āyasmā bhaddiyo anabhiratova brahmacariyaṁ carati.


pli: Taṁyeva vā purimaṁ rajjasukhaṁ samanussaranto araññagatopi rukkhamūlagatopi suññāgāragatopi abhikkhaṇaṁ udānaṁ udānesi—


pli: ‘aho sukhaṁ, aho sukhan’”ti.


pli: Atha kho bhagavā aññataraṁ bhikkhuṁ āmantesi—


pli: “ehi tvaṁ, bhikkhu, mama vacanena bhaddiyaṁ bhikkhuṁ āmantehi—


pli: ‘satthā taṁ, āvuso bhaddiya, āmantetī’”ti.


pli: “Evaṁ, bhante”ti kho so bhikkhu bhagavato paṭissutvā yenāyasmā bhaddiyo tenupasaṅkami, upasaṅkamitvā āyasmantaṁ bhaddiyaṁ etadavoca—


pli: “satthā taṁ, āvuso bhaddiya, āmantetī”ti.


pli: “Evamāvuso”ti kho āyasmā bhaddiyo tassa bhikkhuno paṭissutvā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho āyasmantaṁ bhaddiyaṁ bhagavā etadavoca—


pli: “saccaṁ kira tvaṁ, bhaddiya, araññagatopi rukkhamūlagatopi suññāgāragatopi abhikkhaṇaṁ udānaṁ udānesi—


pli: ‘aho sukhaṁ, aho sukhan’”ti?


pli: “Evaṁ, bhante”ti.


pli: “Kiṁ pana tvaṁ, bhaddiya, atthavasaṁ sampassamāno araññagatopi rukkhamūlagatopi suññāgāragatopi abhikkhaṇaṁ udānaṁ udānesi—


pli: “Pubbe me, bhante, rañño satopi antopi antepure rakkhā susaṁvihitā hoti, bahipi antepure rakkhā susaṁvihitā hoti, antopi nagare rakkhā susaṁvihitā hoti, bahipi nagare rakkhā susaṁvihitā hoti, antopi janapade rakkhā susaṁvihitā hoti, bahipi janapade rakkhā susaṁvihitā hoti.


pli: So kho ahaṁ, bhante, evaṁ rakkhitopi gopitopi santo bhīto ubbiggo ussaṅkī utrasto viharāmi.


pli: Etarahi kho pana ahaṁ eko, bhante, araññagatopi rukkhamūlagatopi suññāgāragatopi abhīto anubbiggo anussaṅkī anutrasto appossukko pannalomo paradattavutto migabhūtena cetasā viharāmīti.


pli: Imaṁ kho ahaṁ, bhante, atthavasaṁ sampassamāno araññagatopi rukkhamūlagatopi suññāgāragatopi abhikkhaṇaṁ udānaṁ udānemi—


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi—


pli: “Yassantarato na santi kopā,


pli: Iti bhavābhavatañca vītivatto;


pli: Taṁ vigatabhayaṁ sukhiṁ asokaṁ,


pli: Devā nānubhavanti dassanāyā”ti.


pli: 1.2. Devadattavatthu


pli: Atha kho bhagavā anupiyāyaṁ yathābhirantaṁ viharitvā yena kosambī tena cārikaṁ pakkāmi.


pli: Anupubbena cārikaṁ caramāno yena kosambī tadavasari.


pli: Tatra sudaṁ bhagavā kosambiyaṁ viharati ghositārāme.


pli: Atha kho devadattassa rahogatassa paṭisallīnassa evaṁ cetaso parivitakko udapādi—


pli: “kaṁ nu kho ahaṁ pasādeyyaṁ, yasmiṁ me pasanne bahulābhasakkāro uppajjeyyā”ti?


pli: Atha kho devadattassa etadahosi—


pli: “ayaṁ kho ajātasattu kumāro taruṇo ceva āyatiṁ bhaddo ca.


pli: Yannūnāhaṁ ajātasattuṁ kumāraṁ pasādeyyaṁ.


pli: Tasmiṁ me pasanne bahulābhasakkāro uppajjissatī”ti.


pli: Atha kho devadatto senāsanaṁ saṁsāmetvā pattacīvaramādāya yena rājagahaṁ tena pakkāmi.


pli: Anupubbena yena rājagahaṁ tadavasari.


pli: Atha kho devadatto sakavaṇṇaṁ paṭisaṁharitvā kumārakavaṇṇaṁ abhinimminitvā ahimekhalikāya ajātasattussa kumārassa ucchaṅge pāturahosi.


pli: Atha kho ajātasattu kumāro bhīto ahosi, ubbiggo ussaṅkī utrasto.


pli: Atha kho devadatto ajātasattuṁ kumāraṁ etadavoca—


pli: “bhāyasi maṁ tvaṁ, kumārā”ti?


pli: “Āma bhāyāmi.


pli: Kosi tvan”ti?


pli: “Ahaṁ devadatto”ti.


pli: “Sace kho tvaṁ, bhante, ayyo devadatto, iṅgha sakeneva vaṇṇena pātubhavassū”ti.


pli: Atha kho devadatto kumārakavaṇṇaṁ paṭisaṁharitvā saṅghāṭipattacīvaradharo ajātasattussa kumārassa purato aṭṭhāsi.


pli: Atha kho ajātasattu kumāro devadattassa iminā iddhipāṭihāriyena abhippasanno pañcahi rathasatehi sāyaṁ pātaṁ upaṭṭhānaṁ gacchati, pañca ca thālipākasatāni bhattābhihāro abhiharīyati.


pli: Atha kho devadattassa lābhasakkārasilokena abhibhūtassa pariyādinnacittassa evarūpaṁ icchāgataṁ uppajji—


pli: “ahaṁ bhikkhusaṅghaṁ pariharissāmī”ti.


pli: Saha cittuppādāva devadatto tassā iddhiyā parihāyi.


pli: Tena kho pana samayena kakudho nāma koḷiyaputto, āyasmato mahāmoggallānassa upaṭṭhāko, adhunā kālaṅkato aññataraṁ manomayaṁ kāyaṁ upapanno.


pli: Tassa evarūpo attabhāvappaṭilābho hoti—


pli: seyyathāpi nāma dve vā tīṇi vā māgadhakāni gāmakkhettāni.


pli: So tena attabhāvappaṭilābhena neva attānaṁ na paraṁ byābādheti.


pli: Atha kho kakudho devaputto yenāyasmā mahāmoggallāno tenupasaṅkami, upasaṅkamitvā āyasmantaṁ mahāmoggallānaṁ abhivādetvā ekamantaṁ aṭṭhāsi.


pli: Ekamantaṁ ṭhito kho kakudho devaputto āyasmantaṁ mahāmoggallānaṁ etadavoca—


pli: “devadattassa, bhante, lābhasakkārasilokena abhibhūtassa pariyādinnacittassa evarūpaṁ icchāgataṁ uppajji—


pli: ‘ahaṁ bhikkhusaṅghaṁ pariharissāmī’ti.


pli: Saha cittuppādāva, bhante, devadatto tassā iddhiyā parihīno”ti.


pli: Idamavoca kakudho devaputto.


pli: Idaṁ vatvā āyasmantaṁ mahāmoggallānaṁ abhivādetvā padakkhiṇaṁ katvā tattheva antaradhāyi.


pli: Atha kho āyasmā mahāmoggallāno yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā mahāmoggallāno bhagavantaṁ etadavoca—


pli: “kakudho nāma, bhante, koḷiyaputto mama upaṭṭhāko adhunā kālaṅkato aññataraṁ manomayaṁ kāyaṁ upapanno.


pli: Tassa evarūpo attabhāvappaṭilābho—


pli: Atha kho, bhante, kakudho devaputto yenāhaṁ tenupasaṅkami, upasaṅkamitvā maṁ abhivādetvā ekamantaṁ aṭṭhāsi.


pli: Ekamantaṁ ṭhito kho, bhante, kakudho devaputto maṁ etadavoca—


pli: ‘devadattassa, bhante, lābhasakkārasilokena abhibhūtassa pariyādinnacittassa evarūpaṁ icchāgataṁ uppajji—


pli: ahaṁ bhikkhusaṅghaṁ pariharissāmīti.


pli: Saha cittuppādāva, bhante, devadatto tassā iddhiyā parihīno’ti.


pli: Idamavoca, bhante, kakudho devaputto.


pli: Idaṁ vatvā maṁ abhivādetvā padakkhiṇaṁ katvā tattheva antaradhāyī”ti.


pli: “Kiṁ pana te, moggallāna, kakudho devaputto cetasā ceto paricca vidito?


pli: Yaṁ kiñci kakudho devaputto bhāsati sabbaṁ taṁ tatheva hoti, no aññathā”ti?


pli: “Cetasā ceto paricca vidito ca me, bhante, kakudho devaputto.


pli: Yaṁ kiñci kakudho devaputto bhāsati sabbaṁ taṁ tatheva hoti, no aññathā”ti.


pli: “Rakkhassetaṁ, moggallāna, vācaṁ.


pli: Rakkhassetaṁ, moggallāna, vācaṁ.


pli: Idāni so moghapuriso attanāva attānaṁ pātukarissati.


pli: 1.3. Pañcasatthukathā


pli: Pañcime, moggallāna, satthāro santo saṁvijjamānā lokasmiṁ.


pli: Katame pañca?


pli: Idha, moggallāna, ekacco satthā aparisuddhasīlo samāno ‘parisuddhasīlomhī’ti paṭijānāti ‘parisuddhaṁ me sīlaṁ pariyodātaṁ asaṅkiliṭṭhan’ti ca.


pli: Tamenaṁ sāvakā evaṁ jānanti—


pli: ‘ayaṁ kho bhavaṁ satthā aparisuddhasīlo samāno “parisuddhasīlomhī”ti paṭijānāti “parisuddhaṁ me sīlaṁ pariyodātaṁ asaṅkiliṭṭhan”ti ca.


pli: Mayañceva kho pana gihīnaṁ āroceyyāma, nāssassa manāpaṁ.


pli: Yaṁ kho panassa amanāpaṁ, kathaṁ naṁ mayaṁ tena samudācareyyāma?


pli: Sammannati kho pana cīvarapiṇḍapātasenāsanagilānappaccayabhesajjaparikkhārena—


pli: yaṁ tumo karissati, tumova tena paññāyissatī’ti.


pli: Evarūpaṁ kho, moggallāna, satthāraṁ sāvakā sīlato rakkhanti;


pli: evarūpo ca pana satthā sāvakehi sīlato rakkhaṁ paccāsīsati.


pli: Puna caparaṁ, moggallāna, idhekacco satthā aparisuddhājīvo samāno ‘parisuddhājīvomhī’ti paṭijānāti ‘parisuddho me ājīvo pariyodāto asaṅkiliṭṭho’ti ca.


pli: ‘ayaṁ kho bhavaṁ satthā aparisuddhājīvo samāno “parisuddhājīvomhī”ti paṭijānāti “parisuddho me ājīvo pariyodāto asaṅkiliṭṭho”ti ca.


pli: Evarūpaṁ kho, moggallāna, satthāraṁ sāvakā ājīvato rakkhanti;


pli: evarūpo ca pana satthā sāvakehi ājīvato rakkhaṁ paccāsīsati.


pli: Puna caparaṁ, moggallāna, idhekacco satthā aparisuddhadhammadesano samāno ‘parisuddhadhammadesanomhī’ti paṭijānāti ‘parisuddhā me dhammadesanā pariyodātā asaṅkiliṭṭhā’ti ca.


pli: ‘ayaṁ kho bhavaṁ satthā aparisuddhadhammadesano samāno “parisuddhadhammadesanomhī”ti paṭijānāti “parisuddhā me dhammadesanā pariyodātā asaṅkiliṭṭhā”ti ca.


pli: Evarūpaṁ kho, moggallāna, satthāraṁ sāvakā dhammadesanato rakkhanti;


pli: evarūpo ca pana satthā sāvakehi dhammadesanato rakkhaṁ paccāsīsati.


pli: Puna caparaṁ, moggallāna, idhekacco satthā aparisuddhaveyyākaraṇo samāno ‘parisuddhaveyyākaraṇomhī’ti paṭijānāti ‘parisuddhaṁ me veyyākaraṇaṁ pariyodātaṁ asaṅkiliṭṭhan’ti ca.


pli: Tamenaṁ sāvakā evaṁ jānanti—


pli: ‘ayaṁ kho bhavaṁ satthā aparisuddhaveyyākaraṇo samāno “parisuddhaveyyākaraṇomhī”ti paṭijānāti “parisuddhaṁ me veyyākaraṇaṁ pariyodātaṁ asaṅkiliṭṭhan”ti ca.


pli: Mayañceva kho pana gihīnaṁ āroceyyāma, nāssassa manāpaṁ.


pli: Yaṁ kho panassa amanāpaṁ, kathaṁ naṁ mayaṁ tena samudācareyyāma?


pli: Sammannati kho pana cīvarapiṇḍapātasenāsanagilānappaccayabhesajjaparikkhārena—


pli: yaṁ tumo karissati, tumova tena paññāyissatī’ti.


pli: Evarūpaṁ kho, moggallāna, satthāraṁ sāvakā veyyākaraṇato rakkhanti;


pli: evarūpo ca pana satthā sāvakehi veyyākaraṇato rakkhaṁ paccāsīsati.


pli: Puna caparaṁ, moggallāna, idhekacco satthā aparisuddhañāṇadassano samāno ‘parisuddhañāṇadassanomhī’ti paṭijānāti ‘parisuddhaṁ me ñāṇadassanaṁ pariyodātaṁ asaṅkiliṭṭhan’ti ca.


pli: ‘ayaṁ kho bhavaṁ satthā aparisuddhañāṇadassano samāno “parisuddhañāṇadassanomhī”ti paṭijānāti “parisuddhaṁ me ñāṇadassanaṁ pariyodātaṁ asaṅkiliṭṭhan”ti ca.


pli: Evarūpaṁ kho, moggallāna, satthāraṁ sāvakā ñāṇadassanato rakkhanti;


pli: evarūpo ca pana satthā sāvakehi ñāṇadassanato rakkhaṁ paccāsīsatīti.


pli: Ime kho, moggallāna, pañca satthāro santo saṁvijjamānā lokasmiṁ.


pli: Ahaṁ kho pana, moggallāna, parisuddhasīlo samāno ‘parisuddhasīlomhī’ti paṭijānāmi ‘parisuddhaṁ me sīlaṁ pariyodātaṁ asaṅkiliṭṭhan’ti ca.


pli: Na ca maṁ sāvakā sīlato rakkhanti;


pli: na cāhaṁ sāvakehi sīlato rakkhaṁ paccāsīsāmi.


pli: Parisuddhājīvo samāno …pe…


pli: parisuddhadhammadesano samāno …pe…


pli: parisuddhaveyyākaraṇo samāno …pe…


pli: parisuddhañāṇadassano samāno ‘parisuddhañāṇadassanomhī’ti paṭijānāmi ‘parisuddhaṁ me ñāṇadassanaṁ pariyodātaṁ asaṅkiliṭṭhan’ti ca.


pli: Na ca maṁ sāvakā ñāṇadassanato rakkhanti;


pli: na cāhaṁ sāvakehi ñāṇadassanato rakkhaṁ paccāsīsāmī”ti.


pli: Atha kho bhagavā kosambiyaṁ yathābhirantaṁ viharitvā yena rājagahaṁ tena cārikaṁ pakkāmi.


pli: Anupubbena cārikaṁ caramāno yena rājagahaṁ tadavasari.


pli: Tatra sudaṁ bhagavā rājagahe viharati veḷuvane kalandakanivāpe.


pli: Atha kho sambahulā bhikkhū yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinnā kho te bhikkhū bhagavantaṁ etadavocuṁ—


pli: “devadattassa, bhante, ajātasattu kumāro pañcahi rathasatehi sāyaṁ pātaṁ upaṭṭhānaṁ gacchati;


pli: pañca ca thālipākasatāni bhattābhihāro abhiharīyatī”ti.


pli: “Mā, bhikkhave, devadattassa lābhasakkārasilokaṁ pihayittha.


pli: Yāvakīvañca, bhikkhave, devadattassa ajātasattu kumāro pañcahi rathasatehi sāyaṁ pātaṁ upaṭṭhānaṁ gamissati, pañca ca thālipākasatāni bhattābhihāro abhiharīyissati, hāniyeva, bhikkhave, devadattassa pāṭikaṅkhā kusalesu dhammesu, no vuḍḍhi.


pli: Seyyathāpi, bhikkhave, caṇḍassa kukkurassa nāsāya pittaṁ bhindeyyuṁ, evañhi so, bhikkhave, kukkuro bhiyyoso mattāya caṇḍataro assa;


pli: evameva kho, bhikkhave, yāvakīvañca devadattassa ajātasattu kumāro pañcahi rathasatehi sāyaṁ pātaṁ upaṭṭhānaṁ gamissati, pañca ca thālipākasatāni bhattābhihāro abhiharīyissati, hāniyeva, bhikkhave, devadattassa pāṭikaṅkhā kusalesu dhammesu, no vuḍḍhi.


pli: Attavadhāya, bhikkhave, devadattassa lābhasakkārasiloko udapādi, parābhavāya devadattassa lābhasakkārasiloko udapādi.


pli: Seyyathāpi, bhikkhave, kadalī attavadhāya phalaṁ deti, parābhavāya phalaṁ deti;


pli: evameva kho, bhikkhave, attavadhāya devadattassa lābhasakkārasiloko udapādi, parābhavāya devadattassa lābhasakkārasiloko udapādi.


pli: Seyyathāpi, bhikkhave, veḷu attavadhāya phalaṁ deti, parābhavāya phalaṁ deti;


pli: Seyyathāpi, bhikkhave, naḷo attavadhāya phalaṁ deti, parābhavāya phalaṁ deti;


pli: Seyyathāpi, bhikkhave, assatarī attavadhāya gabbhaṁ gaṇhāti, parābhavāya gabbhaṁ gaṇhāti;


pli: evameva kho, bhikkhave, attavadhāya devadattassa lābhasakkārasiloko udapādi, parābhavāya devadattassa lābhasakkārasiloko udapādīti.


pli: Phalaṁ ve kadaliṁ hanti,


pli: phalaṁ veḷuṁ phalaṁ naḷaṁ;


pli: Sakkāro kāpurisaṁ hanti,


pli: gabbho assatariṁ yathā”ti.


pli: Paṭhamabhāṇavāro niṭṭhito.


pli: 2.1. Pakāsanīyakamma


pli: Tena kho pana samayena bhagavā mahatiyā parisāya parivuto dhammaṁ desento nisinno hoti sarājikāya parisāya.


pli: Atha kho devadatto uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca—


pli: “jiṇṇo dāni, bhante, bhagavā vuḍḍho mahallako addhagato vayoanuppatto.


pli: Appossukko dāni, bhante, bhagavā diṭṭhadhammasukhavihāraṁ anuyutto viharatu, mamaṁ bhikkhusaṅghaṁ nissajjatu.


pli: Ahaṁ bhikkhusaṅghaṁ pariharissāmī”ti.


pli: “Alaṁ, devadatta, mā te rucci bhikkhusaṅghaṁ pariharitun”ti.


pli: Dutiyampi kho devadatto …pe…


pli: tatiyampi kho devadatto bhagavantaṁ etadavoca—


pli: “Sāriputtamoggallānānampi kho ahaṁ, devadatta, bhikkhusaṅghaṁ na nissajjeyyaṁ, kiṁ pana tuyhaṁ chavassa kheḷāsakassā”ti.


pli: Atha kho devadatto—


pli: sarājikāya maṁ bhagavā parisāya kheḷāsakavādena apasādeti, sāriputtamoggallāneva ukkaṁsatīti—


pli: kupito anattamano bhagavantaṁ abhivādetvā padakkhiṇaṁ katvā pakkāmi.


pli: Ayañcarahi devadattassa bhagavati paṭhamo āghāto ahosi.


pli: Atha kho bhagavā bhikkhū āmantesi—


pli: “tena hi, bhikkhave, saṅgho devadattassa rājagahe pakāsanīyaṁ kammaṁ karotu—


pli: ‘pubbe devadattassa aññā pakati ahosi, idāni aññā pakati.


pli: Yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo’ti.


pli: Evañca pana, bhikkhave, kātabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ saṅgho devadattassa rājagahe pakāsanīyaṁ kammaṁ kareyya—


pli: “pubbe devadattassa aññā pakati ahosi, idāni aññā pakati.


pli: Yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo”ti.


pli: Esā ñatti.


pli: Suṇātu me, bhante, saṅgho.


pli: Saṅgho devadattassa rājagahe pakāsanīyaṁ kammaṁ karoti—


pli: Yassāyasmato khamati devadattassa rājagahe pakāsanīyassa kammassa karaṇaṁ—


pli: “pubbe devadattassa aññā pakati ahosi, idāni aññā pakati, yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo”ti—


pli: so tuṇhassa;


pli: yassa nakkhamati, so bhāseyya.


pli: Kataṁ saṅghena devadattassa rājagahe pakāsanīyaṁ kammaṁ—


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho bhagavā āyasmantaṁ sāriputtaṁ āmantesi—


pli: “tena hi tvaṁ, sāriputta, devadattaṁ rājagahe pakāsehī”ti.


pli: “Pubbe mayā, bhante, devadattassa rājagahe vaṇṇo bhāsito—


pli: ‘mahiddhiko godhiputto, mahānubhāvo godhiputto’ti.


pli: Kathāhaṁ, bhante, devadattaṁ rājagahe pakāsemī”ti?


pli: “Nanu tayā, sāriputta, bhūtoyeva devadattassa rājagahe vaṇṇo bhāsito—


pli: ‘mahiddhiko godhiputto, mahānubhāvo godhiputto’”ti?


pli: “Evaṁ, bhante”ti.


pli: “Evameva kho tvaṁ, sāriputta, bhūtaṁyeva devadattaṁ rājagahe pakāsehī”ti.


pli: “Evaṁ, bhante”ti kho āyasmā sāriputto bhagavato paccassosi.


pli: Atha kho bhagavā bhikkhū āmantesi—


pli: “tena hi, bhikkhave, saṅgho sāriputtaṁ sammannatu devadattaṁ rājagahe pakāsetuṁ—


pli: ‘pubbe devadattassa aññā pakati ahosi, idāni aññā pakati.


pli: Yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo’ti.


pli: Evañca pana, bhikkhave, sammannitabbo.


pli: Paṭhamaṁ sāriputto yācitabbo.


pli: Yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho āyasmantaṁ sāriputtaṁ sammanneyya devadattaṁ rājagahe pakāsetuṁ—


pli: “pubbe devadattassa aññā pakati ahosi, idāni aññā pakati.


pli: Yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo”ti.


pli: Esā ñatti.


pli: Suṇātu me, bhante, saṅgho.


pli: Saṅgho āyasmantaṁ sāriputtaṁ sammannati devadattaṁ rājagahe pakāsetuṁ—


pli: “pubbe devadattassa aññā pakati ahosi, idāni aññā pakati, yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo”ti.


pli: Yassāyasmato khamati, āyasmato sāriputtassa sammuti devadattaṁ rājagahe pakāsetuṁ—


pli: “pubbe devadattassa aññā pakati ahosi, idāni aññā pakati, yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo”ti—


pli: so tuṇhassa;


pli: yassa nakkhamati, so bhāseyya.


pli: Sammato saṅghena āyasmā sāriputto devadattaṁ rājagahe pakāsetuṁ—


pli: Khamati saṅghassa, tasmā tuṇhī, evametaṁ dhārayāmī’”ti.


pli: Sammato ca āyasmā sāriputto sambahulehi bhikkhūhi saddhiṁ rājagahaṁ pavisitvā devadattaṁ rājagahe pakāsesi—


pli: Tattha ye te manussā assaddhā appasannā dubbuddhino, te evamāhaṁsu—


pli: “usūyakā ime samaṇā sakyaputtiyā devadattassa lābhasakkāraṁ usūyantī”ti.


pli: Ye pana te manussā saddhā pasannā paṇḍitā byattā buddhimanto, te evamāhaṁsu—


pli: “na kho idaṁ orakaṁ bhavissati yathā bhagavā devadattaṁ rājagahe pakāsāpetī”ti.


pli: 2.2. Ajātasattukumāravatthu


pli: Atha kho devadatto yena ajātasattu kumāro tenupasaṅkami, upasaṅkamitvā ajātasattuṁ kumāraṁ etadavoca—


pli: “pubbe kho, kumāra, manussā dīghāyukā, etarahi appāyukā.


pli: Ṭhānaṁ kho panetaṁ vijjati yaṁ tvaṁ kumārova samāno kālaṁ kareyyāsi.


pli: Tena hi tvaṁ, kumāra, pitaraṁ hantvā rājā hohi.


pli: Ahaṁ bhagavantaṁ hantvā buddho bhavissāmī”ti.


pli: Atha kho ajātasattu kumāro—


pli: “ayyo kho devadatto mahiddhiko mahānubhāvo, jāneyyāsi ayyo devadatto”ti—


pli: ūruyā potthanikaṁ bandhitvā divā divassa bhīto ubbiggo ussaṅkī utrasto sahasā antepuraṁ pāvisi.


pli: Addasāsuṁ kho antepure upacārakā mahāmattā ajātasattuṁ kumāraṁ divā divassa bhītaṁ ubbiggaṁ ussaṅkiṁ utrastaṁ sahasā antepuraṁ pavisantaṁ;


pli: disvāna aggahesuṁ.


pli: Te vicinantā ūruyā potthanikaṁ baddhaṁ disvāna ajātasattuṁ kumāraṁ etadavocuṁ—


pli: “kiṁ tvaṁ, kumāra, kattukāmosī”ti?


pli: “Pitaramhi hantukāmo”ti.


pli: “Kenāsi ussāhito”ti?


pli: “Ayyena devadattenā”ti.


pli: Ekacce mahāmattā evaṁ matiṁ akaṁsu—


pli: “kumāro ca hantabbo, devadatto ca, sabbe ca bhikkhū hantabbā”ti.


pli: “na bhikkhū hantabbā.


pli: Na bhikkhū kiñci aparajjhanti.


pli: Kumāro ca hantabbo, devadatto cā”ti.


pli: “na kumāro ca hantabbo, na devadatto.


pli: Na bhikkhū hantabbā.


pli: Rañño ārocetabbaṁ.


pli: Yathā rājā vakkhati tathā karissāmā”ti.


pli: Atha kho te mahāmattā ajātasattuṁ kumāraṁ ādāya yena rājā māgadho seniyo bimbisāro tenupasaṅkamiṁsu, upasaṅkamitvā rañño māgadhassa seniyassa bimbisārassa etamatthaṁ ārocesuṁ.


pli: “Kathaṁ, bhaṇe, mahāmattehi mati katā”ti?


pli: “Ekacce, deva, mahāmattā evaṁ matiṁ akaṁsu—


pli: ‘kumāro ca hantabbo, devadatto ca, sabbe ca bhikkhū hantabbā’ti.


pli: ‘na bhikkhū hantabbā.


pli: Kumāro ca hantabbo, devadatto cā’ti.


pli: ‘na kumāro ca hantabbo, na devadatto.


pli: Yathā rājā vakkhati tathā karissāmā’”ti.


pli: “Kiṁ, bhaṇe, karissati buddho vā dhammo vā saṅgho vā?


pli: Nanu bhagavatā paṭikacceva devadatto rājagahe pakāsāpito—


pli: ‘pubbe devadattassa aññā pakati ahosi, idāni aññā pakati.


pli: Yaṁ devadatto kareyya kāyena vācāya, na tena buddho vā dhammo vā saṅgho vā daṭṭhabbo, devadattova tena daṭṭhabbo’”ti?


pli: Tattha ye te mahāmattā evaṁ matiṁ akaṁsu—


pli: “kumāro ca hantabbo devadatto ca;


pli: sabbe ca bhikkhū hantabbā”ti;


pli: te aṭṭhāne akāsi.


pli: Ye te mahāmattā evaṁ matiṁ akaṁsu—


pli: “na bhikkhū hantabbā;


pli: na bhikkhū kiñci aparajjhanti;


pli: kumāro ca hantabbo devadatto cā”ti;


pli: te nīce ṭhāne ṭhapesi.


pli: “na kumāro ca hantabbo, na devadatto;


pli: na bhikkhū hantabbā;


pli: rañño ārocetabbaṁ;


pli: yathā rājā vakkhati tathā karissāmā”ti;


pli: te ucce ṭhāne ṭhapesi.


pli: Atha kho rājā māgadho seniyo bimbisāro ajātasattuṁ kumāraṁ etadavoca—


pli: “kissa maṁ tvaṁ, kumāra, hantukāmosī”ti?


pli: “Rajjenāmhi, deva, atthiko”ti.


pli: “Sace kho tvaṁ, kumāra, rajjena atthiko, etaṁ te rajjan”ti ajātasattussa kumārassa rajjaṁ niyyādesi.


pli: 2.3. Abhimārapesana


pli: Atha kho devadatto yena ajātasattu kumāro tenupasaṅkami, upasaṅkamitvā ajātasattuṁ kumāraṁ etadavoca—


pli: “purise, mahārāja, āṇāpehi, ye samaṇaṁ gotamaṁ jīvitā voropessantī”ti.


pli: Atha kho ajātasattu kumāro manusse āṇāpesi—


pli: “yathā, bhaṇe, ayyo devadatto āha tathā kareyyāthā”ti.


pli: Atha kho devadatto ekaṁ purisaṁ āṇāpesi—


pli: “gacchāvuso, amukasmiṁ okāse samaṇo gotamo viharati.


pli: Taṁ jīvitā voropetvā iminā maggena āgacchā”ti.


pli: Tasmiṁ magge dve purise ṭhapesi—


pli: “yo iminā maggena eko puriso āgacchati, taṁ jīvitā voropetvā iminā maggena āgacchathā”ti.


pli: Tasmiṁ magge cattāro purise ṭhapesi—


pli: “ye iminā maggena dve purisā āgacchanti, te jīvitā voropetvā iminā maggena āgacchathā”ti.


pli: Tasmiṁ magge aṭṭha purise ṭhapesi—


pli: “ye iminā maggena cattāro purisā āgacchanti, te jīvitā voropetvā iminā maggena āgacchathā”ti.


pli: Tasmiṁ magge soḷasa purise ṭhapesi—


pli: “ye iminā maggena aṭṭha purisā āgacchanti, te jīvitā voropetvā āgacchathā”ti.


pli: Atha kho so eko puriso asicammaṁ gahetvā dhanukalāpaṁ sannayhitvā yena bhagavā tenupasaṅkami, upasaṅkamitvā bhagavato avidūre bhīto ubbiggo ussaṅkī utrasto patthaddhena kāyena aṭṭhāsi.


pli: Addasā kho bhagavā taṁ purisaṁ bhītaṁ ubbiggaṁ ussaṅkiṁ utrastaṁ patthaddhena kāyena ṭhitaṁ.


pli: Disvāna taṁ purisaṁ etadavoca—


pli: “ehāvuso, mā bhāyī”ti.


pli: Atha kho so puriso asicammaṁ ekamantaṁ karitvā dhanukalāpaṁ nikkhipitvā yena bhagavā tenupasaṅkami, upasaṅkamitvā bhagavato pādesu sirasā nipatitvā bhagavantaṁ etadavoca—


pli: “accayo maṁ, bhante, accagamā yathābālaṁ yathāmūḷhaṁ yathāakusalaṁ, yohaṁ duṭṭhacitto vadhakacitto idhūpasaṅkanto.


pli: Tassa me, bhante, bhagavā accayaṁ accayato paṭiggaṇhātu āyatiṁ saṁvarāyā”ti.


pli: “Taggha tvaṁ, āvuso, accayo accagamā yathābālaṁ yathāmūḷhaṁ yathāakusalaṁ, yaṁ tvaṁ duṭṭhacitto vadhakacitto idhūpasaṅkanto.


pli: Yato ca kho tvaṁ, āvuso, accayaṁ accayato disvā yathādhammaṁ paṭikarosi, taṁ te mayaṁ paṭiggaṇhāma.


pli: Vuḍḍhi hesā, āvuso, ariyassa vinaye—


pli: yo accayaṁ accayato disvā yathādhammaṁ paṭikaroti, āyatiṁ saṁvaraṁ āpajjatī”ti.


pli: Atha kho bhagavā tassa purisassa anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā taṁ bhagavā aññāsi kallacittaṁ, muducittaṁ, vinīvaraṇacittaṁ, udaggacittaṁ, pasannacittaṁ, atha yā buddhānaṁ sāmukkaṁsikā dhammadesanā taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaheyya;


pli: evameva tassa purisassa tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Atha kho so puriso diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane bhagavantaṁ etadavoca—


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—


pli: ‘cakkhumanto rūpāni dakkhantī’ti—


pli: evamevaṁ bhagavatā anekapariyāyena dhammo pakāsito.


pli: Esāhaṁ, bhante, bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsakaṁ maṁ bhagavā dhāretu ajjatagge pāṇupetaṁ saraṇaṁ gatan”ti.


pli: Atha kho bhagavā taṁ purisaṁ etadavoca—


pli: “mā kho tvaṁ, āvuso, iminā maggena gaccha, iminā maggena gacchāhī”ti aññena maggena uyyojesi.


pli: Atha kho te dve purisā—


pli: “kiṁ nu kho so eko puriso cirena āgacchatī”ti—


pli: paṭipathaṁ gacchantā addasāsuṁ bhagavantaṁ aññatarasmiṁ rukkhamūle nisinnaṁ.


pli: Disvāna yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Tesaṁ bhagavā anupubbiṁ kathaṁ kathesi …pe…


pli: aparappaccayā satthusāsane bhagavantaṁ etadavocuṁ—


pli: “abhikkantaṁ, bhante …pe…


pli: upāsake no bhagavā dhāretu ajjatagge pāṇupetaṁ saraṇaṁ gate”ti.


pli: Atha kho bhagavā te purise etadavoca—


pli: “mā kho tumhe, āvuso, iminā maggena gacchittha, iminā maggena gacchathā”ti aññena maggena uyyojesi.


pli: Atha kho te cattāro purisā …pe…


pli: atha kho te aṭṭha purisā …pe…


pli: atha kho te soḷasa purisā—


pli: kiṁ nu kho te aṭṭha purisā cirena āgacchantīti—


pli: Tesaṁ bhagavā anupubbiṁ kathaṁ kathesi, seyyathidaṁ—


pli: dānakathaṁ …pe…


pli: Atha kho so eko puriso yena devadatto tenupasaṅkami, upasaṅkamitvā devadattaṁ etadavoca—


pli: “nāhaṁ, bhante, sakkomi taṁ bhagavantaṁ jīvitā voropetuṁ;


pli: mahiddhiko so bhagavā mahānubhāvo”ti.


pli: “Alaṁ, āvuso;


pli: mā tvaṁ samaṇaṁ gotamaṁ jīvitā voropesi.


pli: Ahameva samaṇaṁ gotamaṁ jīvitā voropessāmī”ti.


pli: 2.4. Lohituppādakakamma


pli: Tena kho pana samayena bhagavā gijjhakūṭassa pabbatassa chāyāyaṁ caṅkamati.


pli: Atha kho devadatto gijjhakūṭaṁ pabbataṁ āruhitvā mahatiṁ silaṁ pavijjhi—


pli: imāya samaṇaṁ gotamaṁ jīvitā voropessāmīti.


pli: Dve pabbatakūṭā samāgantvā taṁ silaṁ sampaṭicchiṁsu.


pli: Tato papatikā uppatitvā bhagavato pāde ruhiraṁ uppādesi.


pli: Atha kho bhagavā uddhaṁ ulloketvā devadattaṁ etadavoca—


pli: “bahuṁ tayā, moghapurisa, apuññaṁ pasutaṁ, yaṁ tvaṁ duṭṭhacitto vadhakacitto tathāgatassa ruhiraṁ uppādesī”ti.


pli: Atha kho bhagavā bhikkhū āmantesi—


pli: “idaṁ, bhikkhave, devadattena paṭhamaṁ ānantariyaṁ kammaṁ upacitaṁ, yaṁ duṭṭhacittena vadhakacittena tathāgatassa ruhiraṁ uppāditan”ti.


pli: Assosuṁ kho bhikkhū—


pli: “devadattena kira bhagavato vadho payutto”ti.


pli: Te ca bhikkhū bhagavato vihārassa parito parito caṅkamanti uccāsaddā mahāsaddā sajjhāyaṁ karontā, bhagavato rakkhāvaraṇaguttiyā.


pli: Assosi kho bhagavā uccāsaddaṁ mahāsaddaṁ sajjhāyasaddaṁ.


pli: Sutvāna āyasmantaṁ ānandaṁ āmantesi—


pli: “kiṁ nu kho so, ānanda, uccāsaddo mahāsaddo sajjhāyasaddo”ti?


pli: “Assosuṁ kho, bhante, bhikkhū—


pli: ‘devadattena kira bhagavato vadho payutto’ti.


pli: Te ca, bhante, bhikkhū bhagavato vihārassa parito parito caṅkamanti uccāsaddā mahāsaddā sajjhāyaṁ karontā, bhagavato rakkhāvaraṇaguttiyā.


pli: So eso, bhagavā, uccāsaddo mahāsaddo sajjhāyasaddo”ti.


pli: “Tena hānanda, mama vacanena te bhikkhū āmantehi—


pli: satthā āyasmante āmantetī”ti.


pli: “Evaṁ, bhante”ti kho āyasmā ānando bhagavato paṭissutvā yena te bhikkhū tenupasaṅkami, upasaṅkamitvā te bhikkhū etadavoca—


pli: “satthā āyasmante āmantetī”ti.


pli: “Evamāvuso”ti kho te bhikkhū āyasmato ānandassa paṭissutvā yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Ekamantaṁ nisinne kho te bhikkhū bhagavā etadavoca—


pli: “Aṭṭhānametaṁ, bhikkhave, anavakāso, yaṁ parūpakkamena tathāgataṁ jīvitā voropeyya.


pli: Anupakkamena, bhikkhave, tathāgatā parinibbāyanti.


pli: Pañcime, bhikkhave, satthāro santo saṁvijjamānā lokasmiṁ.


pli: Katame pañca?


pli: Idha, bhikkhave, ekacco satthā aparisuddhasīlo samāno ‘parisuddhasīlomhī’ti paṭijānāti ‘parisuddhaṁ me sīlaṁ pariyodātaṁ asaṅkiliṭṭhan’ti ca.


pli: Tamenaṁ sāvakā evaṁ jānanti—


pli: ‘ayaṁ kho bhavaṁ satthā aparisuddhasīlo samāno “parisuddhasīlomhī”ti paṭijānāti “parisuddhaṁ me sīlaṁ pariyodātaṁ asaṅkiliṭṭhan”ti ca.


pli: Mayañceva kho pana gihīnaṁ āroceyyāma, nāssassa manāpaṁ.


pli: Yaṁ kho panassa amanāpaṁ, kathaṁ naṁ mayaṁ tena samudācareyyāma?


pli: Sammannati kho pana cīvarapiṇḍapātasenāsanagilānappaccayabhesajjaparikkhārena—


pli: yaṁ tumo karissati, tumova tena paññāyissatī’ti.


pli: Evarūpaṁ kho, bhikkhave, satthāraṁ sāvakā sīlato rakkhanti;


pli: evarūpo ca pana satthā sāvakehi sīlato rakkhaṁ paccāsīsati.


pli: Puna caparaṁ, bhikkhave, idhekacco satthā aparisuddhājīvo samāno …pe…


pli: aparisuddhadhammadesano samāno …pe…


pli: aparisuddhaveyyākaraṇo samāno …pe…


pli: aparisuddhañāṇadassano samāno ‘parisuddhañāṇadassanomhī’ti paṭijānāti ‘parisuddhaṁ me ñāṇadassanaṁ pariyodātaṁ asaṅkiliṭṭhan’ti ca.


pli: ‘ayaṁ kho bhavaṁ satthā aparisuddhañāṇadassano samāno “parisuddhañāṇadassanomhī”ti paṭijānāti “parisuddhaṁ me ñāṇadassanaṁ pariyodātaṁ asaṅkiliṭṭhan”ti ca.


pli: Yaṁ kho panassa amanāpaṁ, kathaṁ na mayaṁ tena samudācareyyāma?


pli: Evarūpaṁ kho, bhikkhave, satthāraṁ sāvakā ñāṇadassanato rakkhanti;


pli: evarūpo ca pana satthā sāvakehi ñāṇadassanato rakkhaṁ paccāsīsati.


pli: Ime kho, bhikkhave, pañca satthāro santo saṁvijjamānā lokasmiṁ.


pli: Ahaṁ kho pana, bhikkhave, parisuddhasīlo samāno ‘parisuddhasīlomhī’ti paṭijānāmi ‘parisuddhaṁ me sīlaṁ pariyodātaṁ asaṅkiliṭṭhan’ti ca.


pli: Na ca maṁ sāvakā sīlato rakkhanti;


pli: na cāhaṁ sāvakehi sīlato rakkhaṁ paccāsīsāmi.


pli: Ahaṁ kho pana, bhikkhave, parisuddhājīvo samāno …pe…


pli: parisuddhadhammadesano samāno …pe…


pli: parisuddhaveyyākaraṇo samāno …pe…


pli: parisuddhañāṇadassano samāno “parisuddhañāṇadassanomhī”ti paṭijānāmi “parisuddhaṁ me ñāṇadassanaṁ pariyodātaṁ asaṅkiliṭṭhan”ti ca, na ca maṁ sāvakā ñāṇadassanato rakkhanti, na cāhaṁ sāvakehi ñāṇadassanato rakkhaṁ paccāsīsāmi.


pli: “Aṭṭhānametaṁ, bhikkhave, anavakāso, yaṁ parūpakkamena tathāgataṁ jīvitā voropeyya.


pli: Anupakkamena, bhikkhave, tathāgatā parinibbāyanti.


pli: Gacchatha tumhe, bhikkhave, yathāvihāraṁ.


pli: Arakkhiyā, bhikkhave, tathāgatā”ti.


pli: 2.5. Nāḷāgiripesana


pli: Tena kho pana samayena rājagahe nāḷāgiri nāma hatthī caṇḍo hoti, manussaghātako.


pli: Atha kho devadatto rājagahaṁ pavisitvā hatthisālaṁ gantvā hatthibhaṇḍe etadavoca—


pli: “mayaṁ kho, bhaṇe, rājañātakā nāma paṭibalā nīcaṭṭhāniyaṁ uccaṭṭhāne ṭhapetuṁ, bhattampi vetanampi vaḍḍhāpetuṁ.


pli: Tena hi, bhaṇe, yadā samaṇo gotamo imaṁ racchaṁ paṭipanno hoti, tadā imaṁ nāḷāgiriṁ hatthiṁ muñcetvā imaṁ racchaṁ paṭipādethā”ti.


pli: “Evaṁ, bhante”ti kho te hatthibhaṇḍā devadattassa paccassosuṁ.


pli: Atha kho bhagavā pubbaṇhasamayaṁ nivāsetvā pattacīvaramādāya sambahulehi bhikkhūhi saddhiṁ rājagahaṁ piṇḍāya pāvisi.


pli: Atha kho bhagavā taṁ racchaṁ paṭipajji.


pli: Addasāsuṁ kho te hatthibhaṇḍā bhagavantaṁ taṁ racchaṁ paṭipannaṁ.


pli: Disvāna nāḷāgiriṁ hatthiṁ muñcitvā taṁ racchaṁ paṭipādesuṁ.


pli: Addasā kho nāḷāgiri hatthī bhagavantaṁ dūratova āgacchantaṁ.


pli: Disvāna soṇḍaṁ ussāpetvā pahaṭṭhakaṇṇavālo yena bhagavā tena abhidhāvi.


pli: Addasāsuṁ kho te bhikkhū nāḷāgiriṁ hatthiṁ dūratova āgacchantaṁ.


pli: Disvāna bhagavantaṁ etadavocuṁ—


pli: “ayaṁ, bhante, nāḷāgiri hatthī caṇḍo manussaghātako imaṁ racchaṁ paṭipanno.


pli: Paṭikkamatu, bhante, bhagavā;


pli: paṭikkamatu sugato”ti.


pli: “Āgacchatha, bhikkhave, mā bhāyittha.


pli: Aṭṭhānametaṁ, bhikkhave, anavakāso, yaṁ parūpakkamena tathāgataṁ jīvitā voropeyya.


pli: Anupakkamena, bhikkhave, tathāgatā parinibbāyantī”ti.


pli: Dutiyampi kho te bhikkhū …pe…


pli: tatiyampi kho te bhikkhū bhagavantaṁ etadavocuṁ—


pli: Tena kho pana samayena manussā pāsādesupi hammiyesupi chadanesupi āruḷhā acchanti.


pli: Tattha ye te manussā assaddhā appasannā dubbuddhino, te evamāhaṁsu—


pli: “abhirūpo vata, bho, mahāsamaṇo nāgena viheṭhīyissatī”ti.


pli: Ye pana te manussā saddhā pasannā paṇḍitā byattā buddhimanto, te evamāhaṁsu—


pli: “nacirassaṁ vata, bho, nāgo nāgena saṅgāmessatī”ti.


pli: Atha kho bhagavā nāḷāgiriṁ hatthiṁ mettena cittena phari.


pli: Atha kho nāḷāgiri hatthī bhagavato mettena cittena phuṭṭho soṇḍaṁ oropetvā yena bhagavā tenupasaṅkami, upasaṅkamitvā bhagavato purato aṭṭhāsi.


pli: Atha kho bhagavā dakkhiṇena hatthena nāḷāgirissa hatthissa kumbhaṁ parāmasanto nāḷāgiriṁ hatthiṁ imāhi gāthāhi ajjhabhāsi—


pli: “Mā kuñjara nāgamāsado,


pli: Dukkhañhi kuñjara nāgamāsado;


pli: Na hi nāgahatassa kuñjara,


pli: Sugati hoti ito paraṁ yato.


pli: Mā ca mado mā ca pamādo,


pli: Na hi pamattā sugatiṁ vajanti te;


pli: Tvaññeva tathā karissasi,


pli: Yena tvaṁ sugatiṁ gamissasī”ti.


pli: Atha kho nāḷāgiri hatthī soṇḍāya bhagavato pādapaṁsūni gahetvā uparimuddhani ākiritvā paṭikuṭiyova osakki, yāva bhagavantaṁ addakkhi.


pli: Atha kho nāḷāgiri hatthī hatthisālaṁ gantvā sake ṭhāne aṭṭhāsi.


pli: Tathā danto ca pana nāḷāgiri hatthī ahosi.


pli: Tena kho pana samayena manussā imaṁ gāthaṁ gāyanti—


pli: “Daṇḍeneke damayanti,


pli: aṅkusehi kasāhi ca;


pli: Adaṇḍena asatthena,


pli: nāgo danto mahesinā”ti.


pli: Manussā ujjhāyanti khiyyanti vipācenti—


pli: “yāva pāpo ayaṁ devadatto, alakkhiko, yatra hi nāma samaṇassa gotamassa evaṁmahiddhikassa evaṁmahānubhāvassa vadhāya parakkamissatī”ti.


pli: Devadattassa lābhasakkāro parihāyi.


pli: Bhagavato ca lābhasakkāro abhivaḍḍhi.


pli: 2.6. Pañcavatthuyācanakathā


pli: Tena kho pana samayena devadatto parihīnalābhasakkāro sapariso kulesu viññāpetvā viññāpetvā bhuñjati.


pli: “kathañhi nāma samaṇā sakyaputtiyā kulesu viññāpetvā viññāpetvā bhuñjissanti.


pli: Kassa sampannaṁ na manāpaṁ, kassa sāduṁ na ruccatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma devadatto sapariso kulesu viññāpetvā viññāpetvā bhuñjissatī”ti.


pli: Bhagavato etamatthaṁ ārocesuṁ …pe…


pli: “saccaṁ kira tvaṁ, devadatta, sapariso kulesu viññāpetvā viññāpetvā bhuñjasī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ kulesu tikabhojanaṁ paññapessāmi tayo atthavase paṭicca—


pli: dummaṅkūnaṁ puggalānaṁ niggahāya;